Book of Condolences | Tasos Mitsopoulos\nEκφράζουμε τον συγκλονισμό και την βαθύτατη θλίψη μας για τον αιφνίδιο, αδόκητο και σκληρά πρόωρο θάνατο του Τάσου Μητσόπουλου. Διερμηνεύουμε αισθήματα οδύνης και πένθους που διακατέχουν ολόκληρο τον κόσμο της Κύπρου, την ώρα που μας φεύγει ένας άνθρωπος που λάμπρυνε με την παρουσία και την προσφορά του τη δημόσια ζωή του τόπου μας. Αυτή τη σκληρή ώρα, της τόσο ξαφνικής και αναπάντεχης απώλειας, η οδύνη σμίγεται με την υπερηφάνεια της ηγεσίας, των μελών και των φίλων του κόμματος μας που μια τόσο ξεχωριστή πολιτική προσωπικότητα, όπως ήταν ο εκλιπών Υπουργός Άμυνας, υπηρέτησε και ανέδειξε με τη δράση του την παράταξή μας.\nΠροσηνής, καλοσυνάτος και εκλεπτυσμένος, ο Τάσος Μητσόπουλος ήταν ένας άνθρωπος που πέτυχε με μοναδικό τρόπο να συνδυάσει την ευαισθησία και την αγάπη για τον άνθρωπο, μαζί με το λειτούργημα της πολιτικής. Ο Τάσος ήταν σοβαρός, μεθοδικός, διαλλακτικός και μετριοπαθής πολιτικός, που ήξερε να υπηρετεί αρχές και να στέκεται σε αξίες. Πιστός και αφοσιωμένος αξιωματούχος, ήταν πάντα σαφής και καθαρός, αθεράπευτα αντίπαλος του λαϊκισμού, αποφεύγοντας σταθερά τις εντάσεις και την οξύτητα. Αποτέλεσε ένα μοναδικό υπόδειγμα πολιτικού.\nΜε τη δράση του, ο Τάσος Μητσόπουλος εξύψωσε τον πολιτικό μας πολιτισμό. Είχε ένα μοναδικό τρόπο και βρήκε την ισορροπία να είναι ταυτόχρονα πολίτης της Ελλάδας και της Κύπρου. Συνέδεσε την ζωή του με την κοινή Ευρωπαϊκή πορεία ολόκληρου του Ελληνισμού, μέσα από την πλούσια δράση του στο Ευρωπαϊκό Λαϊκό Κόμμα, την Νέα Δημοκρατία, το Ελληνικό Υπουργείο Εξωτερικών, τα Υπουργεία Συγκοινωνιών και Έργων και Άμυνας της Κύπρου κατά την Υπουργική του θητεία.\nΓια μας στον Δημοκρατικό Συναγερμό ήταν ο Τάσος μας, ο εκπρόσωπος τύπου του κόμματος, ο βουλευτής, ο κοινοβουλευτικός μας εκπρόσωπος, ο Υπουργός μας. Ο άνθρωπος που συνέθετε και αποφόρτιζε τις εντάσεις. Πράος, ως ταπεινός συνεργάτης του Προέδρου της Δημοκρατίας, πάσχιζε για να προσδίδεται ουσία στην πολιτική διεργασία. Ο πολιτικός που με το ήθος και την αξιοπρέπεια του, προσέδιδε πρόσθετη αξία στην παράταξή μας. Αυτό το ήθος και η ευπρέπειά του, είναι και η μεγάλη του πολιτική κληρονομιά σε εμάς.\nΕκφράζουμε τα ειλικρινή συλλυπητήρια μας στη σύζυγό του Κατερίνα και στα δυο παιδιά του, στον πατέρα του Άρη, στην αδελφή του Ευαγγελία, όπως και σε όλη την οικογένεια του, τους δικούς του και δικούς μας ανθρώπους που περνούν αυτή την αβάσταχτη δοκιμασία. Θέλουμε να νοιώθουν ότι θα είμαστε δίπλα τους.\nΟ Τάσος Μητσόπουλος αφήνει μια έντονα θετική αύρα και την ανεξίτηλη σφραγίδα του στην πολιτική ζωή της Κύπρου. Αποτελεί μια τεράστια και δυσαναπλήρωτη απώλεια για όλους μας.\nΜηνύματα / Messages (3,368)\nΜΑΡΙΑ ΚΙΤΣΗ March 24, 2014 - 9:18 pm\nΝΟΙΩΘΩ ΙΔΙΑΙΤΕΡΗ ΤΙΜΗ ΓΙΑ ΤΟ ΛΙΓΟ ΠΟΥ ΓΝΩΡΙΣΑ ΑΥΤΟΝ ΤΟΝ ΣΠΑΝΙΟ ΑΝΘΡΩΠΟ ΚΑΙ ΤΟΝ ΣΠΑΝΙΟ ΠΑΤΡΙΩΤΗ.\nΚΑΤΕΡΙΝΑ, ΧΑΡΑ ΚΑΙ ΑΡΗ ΧΑΣΑΤΕ ΤΟ ΠΙΟ ΑΓΑΠΗΜΕΝΟ ΣΑΣ ΑΝΘΡΩΠΟ ΣΤΗ ΓΗ. ΑΠΟΚΤΗΣΑΤΕ ΟΜΩΣ ΕΝΑ ΦΥΛΑΚΑ ΑΓΓΕΛΟ ΠΟΥ ΘΑ ΣΑΣ ΠΡΟΣΕΧΕΙ ΚΑΙ ΘΑ ΣΑΣ ΠΡΟΣΤΑΤΕΥΕΙ ΠΑΝΤΑ.\nΕΙΜΑΙ ΒΕΒΑΙΗ ΟΤΙ Ο ΔΙΚΑΙΟΚΡΙΤΗΣ ΘΕΟΣ ΘΑ ΤΟΝ ΚΑΤΑΤΑΞΕΙ ΜΕ ΤΟΥΣ ΑΓΙΟΥΣ ΤΟΥ.\nCONSTANTINOU CONSTANTINOS March 24, 2014 - 9:18 pm\nΑγαπητέ φιλε, κύριε υπουργέ δυστυχώς η πρόωρη φυγή σου δεν θα μπορέσει να εκπληρώσει τις προσδοκίες που είχαμε για ενα καλύτερο μέλλον τόσο για τη πατρίδα μας όσο και για την ΕΘΝΙΚΗ ΦΡΟΥΡΑ.Ας πάρουν οι επόμενοι που θα κληθούν να μας διοικήσουν λίγο φως ,από αυτό που εσύ εξέκπεμπες και μέρος των αρετών και των χαρισματων που είχες. Τότε θα μπορούμε να έχουμε ελπίδα για το μέλλον . Αιωνία σου η μνήμη. Ας είναι ελαφρύ το χώμα που θα σε σκεπάζει.\nΕλένη Κλεάνθους March 24, 2014 - 9:18 pm\nΚαλό σου ταξίδι ΤΑΣΟ μας. Ο θεός σε ήθελε μαζί Του… στο δικό του υπουργείο και γι΄αυτό σε πήρε τόσο νωρίς. Καλό κουράγιο και υπομονή στην Κατερίνα σου και στα παιδιά σου.\nΈλενα March 24, 2014 - 9:17 pm\nΔυστυχώς ακόμη ένας εξαιρετικός πολιτικός μα πάνω από όλα ένας θαυμάσιος ΑΝΘΡΩΠΟΣ έφυγε… φαίνεται πως ο Θεός χρειάζεται τους αγγέλους Του κοντά Του. Αιωνία σου η μνήμη λοιπόν… ας είναι ελαφρύ το χώμα που σε σκεπάζει.\nGeorge Rodosthenous March 24, 2014 - 9:16 pm\nΘΑ ΕΙΣΑΙ ΠΑΝΤΑ ΣΤΙΣ ΚΑΡΔΙΕΣ ΜΑΣ.\nΟικ. Νίκου Παπακυριακού March 24, 2014 - 9:16 pm\nΤα θέρμά μας συλληπητήρια στην αξιολάτρευτη οικογένειά σου.\nΑιωνία σου η μνήμα φίλε Τάσο.\nΠΑΓΚΥΠΡΙΟΣ ΟΡΓΑΝΙΣΜΟΣ ΑΓΕΛΑΔΟΤΡΟΦΩΝ March 24, 2014 - 9:12 pm\nΟ Πρόεδρος,ο Γενικός Διευθυντής, τα μέλη και το προσωπικό του ΠΟΑ ΔΗΜΟΣΙΑ ΛΤΔ εκφράζουν τα θερμά τους συλληπητήρια.\nΣτυλάνα Σεφταλή March 24, 2014 - 9:12 pm\nan ke ime mono 15 xronon esthanomun tin anagki na se apoxeretiso prosopika. makari na borusa na se gnoriso prin to megalo simvan . esthanome poli stenaxorimeni pu efiges isun , enas apo tus pio sostus anthropus pu ida esto apo tin tileorasi se ithos o pio sostos ke dikeos . o Theos alloste konta tou perni tus kalus . efiges adika ..aionia su i mnimi tha ise pandase olus tis kardies mas\nΟικογενεια Κυριακου Παντελη March 24, 2014 - 9:12 pm\nΑγαπημενε μας Τασο,δεν σε γνωρισαμε απο κοντα,θα εχουμε ως παραδειγμα την εντυμοτητα και σεμνοτητα σου. Καλο σου ταξιδι αγαπημενε μας Τασο,ας ειναι ελαφρυ το χωμα που θα σε σκεπασει. Συλλυπητηρια στην οικογενεια.\nGrigoris neokleoys March 24, 2014 - 9:11 pm\nΚΑΛΟ ΣΟΥ ΤΑΞΙΔΙ ΑΓΑΠΗΤΕ ΜΑΣ ΦΙΛΕ…\nΣτέλιος March 24, 2014 - 9:11 pm\nΤο ήθος, και η εντιμότητα εξέπεμπαν από το βλέμμα σου! Η οξυδέρκειά σου μοναδική! Η ευγένειά σου απαράμιλη! Αν οι πολίτες και οι πολιτικοί ήταν σαν εσένα θα ζούσαμε σ’ έναν Παράδεισο! Εφυγες νωρίς αδελφέ και δυστυχώς δεν έχουμε την πολυτέλεια να χανουμε ανθρώπους σαν εσένα… Από σήμερα είμαστε φτωχότεροι… Αιωνία σου η μνήμη αδελφέ! Καλό παράδεισο!\nRita March 24, 2014 - 9:11 pm\nΑκόμα ένας σπουδαίος άνθρωπος έφυγε για τη γειτονιά των αγγέλων…. να ναι ελαφρυ το χώμα που θα σε σκεπάσει, αιωνία σου η μνήμη…\nMaria Savva March 24, 2014 - 9:09 pm\nΣε ευχαριστούμε για όσα προσέφερες, ευχαριστούμε το Θεό που μας χάρισε ένα τόσο άξιο άνδρα στο πολιτικό στερέωμα. Αξιομακαριστος Τάσο μας.\nΣωτήρης Παναγιώτου March 24, 2014 - 9:09 pm\nΑγαπημένε Τάσο,έφυγες νωρίς ,άφησες ατελείωτα τα μαθήματα Ανθρωπιάς , Ανθρωπισμού και Φιλοπατρίας που παρέδιδες τα τελευταία 15 και πλέον χρόνια στον Κυπριακό λαό ανεξαρτήτου παράταξης και ιδεολογίας . Θερμά συλληπητήρια και κουράγιο στην οικογένεια και στους οικίους σου. Ας είναι ελαφρή το χώμα που σε σκεπάζει.\nΒΑΣΟΣ ΧΑΡΙΛΑΟΥ March 24, 2014 - 9:08 pm\nΑΣ ΕΙΝΑΙ ΕΛΑΦΡΥ ΤΟ ΧΩΜΑ ΠΟΥ ΣΕ ΣΚΕΠΑΖΕΙ.\nΝικηφορου March 24, 2014 - 9:08 pm\nΦίλε Τάσο Σε γνώρισα πολύ λίγο αλλά αμέσως διέκρινα την σεμνότητα σου την πραοτητα και την καλοσύνη σου , την επιθυμία σου να προσφέρεις στη πατρίδα ,την αγάπη σου στην οικογένεια . Καλό ταξίδι φίλε Τάσο με ένα σ όπως χαριτολογώντας μας έλεγες . Σε ευχαριστώ που μου έκανες τη τιμή να σε γνωρίσω Σε ευχαριστώ γ αυτά που προσφέρες στη πατρίδα . Καλή ξεκούραση στο παράδεισο , εκεί στο πανθεο των αθανατων . Σε ευχαριστώ για όλα !\nΠαναγιώτα Χαραλάμπους March 24, 2014 - 9:07 pm\nΕύχομαι το ήθος, η σοβαρότητα, η σεμνότητα και η αίσθηση του μέτρου που σε χαρακτήριζαν\nνα αποτελέσουν παράδειγμα προς μίμηση για κάθε πολιτικό και πολίτη αυτού του τόπου.\nΑς είναι ελαφρύ το χώμα που σε σκέπάζει.\nΓιωργος Παπαγεωργίου πρωην Γεν. Διευθυντής March 24, 2014 - 9:07 pm\nΝοιώθω περιφανος που ειχα την ευκαιρία να σε γνωρίσω από κοντά και να θαυμασω τον αδαμαντινο χαρακτήρα και το ηθος σου. Το κενό που αφήνεις δισαναπλήρωτο, θα παραμείνεις όμως για όλους μας φάρος φωτεινός.. Καλό σου ταξίδι . Η μνήμη σου θα είναι αιωνία.\nΞανθουλλα Βουρκα March 24, 2014 - 9:06 pm\nΚαλό ταξίδι Τάσο.Κατερίνα δύναμη.\nΝίκος Σχιζας δημοσιογράφος March 24, 2014 - 9:06 pm\nΚαλό σου ταξίδι φίλε… Θα σε θυμάμαι πάντα και θα νιώθω τυχερός που σε γνώρισα. Δυστυχώς έφυγες νωρίς. Δυστυχώς για όλους εμάς που είχαμε πολλές προσδοκίες από σένα. Δυστυχώς για την Κατερίνα τη Χαρά και τον Άρη. Δυστυχώς για την ταλαίπωρη πολιτική ζωή αυτού του τόπου. Στο καλό να πας..\nspyroulla stylianidou March 24, 2014 - 9:05 pm\nΈκλαψα όσο έκλαψα και τους δικούς μου ανθρώπους όταν τους έχασα από αυτή την Ζωή !!!έμαθα να ζω χωρίς αυτούς χωρίς να τους βλέπω άλλα τους νιώθω πάντα γύρω μου να με προστατεύουν αυτό να κάνεις και εσύ Τάσο μας γιατί σε νιώθαμε δικό μας άνθρωπο !!να μας προστατευεις από εκεί ψηλά που έχεις πάει γιατί η αγκαλιά της παναγίας μας περίμενε ανοιχτή να σε δεχτεί κοντά της .έφυγες πολύ νωρίς o θεός είχε τον λόγο του που σε πήρε σε πήρε αγνό άνθρωπο και έτσι θα σε θυμόμαστε σαν τον αγνό πολιτικό !!!!o θεός ας σε αναπαυσει .καλή αντάμωση !!!!!!!\nΧρυσοβαλαντης Λαπερτας March 24, 2014 - 9:04 pm\nΑιωνια η μνημη η κυπρος ειναι φτωχοτερη απο εναν λεβεντη πολιτικο ..Ευχομαι τα καλυτερα για την οικογενεια ποθ αφηνεις πισω σου..\nANNA PARADEISIOTI March 24, 2014 - 9:04 pm\nΑγαπητέ Τάσο, μας δίδαξες το ήθος, την αξιοπρέπεια, την αγάπη στην πατρίδα και την πίστη στο Θεό με πνεύμα σύνεσης και ταπεινότητας. Φωτεινό παράδειγμα για όλους και δη της νεότητας που στερείται τέτοιων παραδειγμάτων. Αιωνία σου η μνήμη και ο Θεός να αναπαύσει την ψυχή σου.\nMaria Ventouri March 24, 2014 - 9:04 pm\nΑιωνία του η μνήμη. Ας είναι ελαφρύ το χώμα που θα τον σκεπάσει! Κουράγιο στην οικογένειά του.\nchristodoulos March 24, 2014 - 9:02 pm\nΟ ΘΕΟΣ ΝΑ ΔΙΝΕΙ ΚΟΥΡΑΓΙΟ ΣΤΗΝ ΚΑΤΕΡΙΝΑ ΚΑΙ ΣΤΑ ΠΑΙΔΙΑ ΣΟΥ\nΚΡΑΤΑ ΓΕΡΑ ΚΑΤΕΡΙΝΑ ΕΙΜΑΣΤΕ ΔΙΠΛΑ ΣΟΥ\nDR. ΑΝΔΡΕΑΣ ΑΓΑΘΟΚΛΕΟΥΣ March 24, 2014 - 9:02 pm\nΤάσο σύρε στο καλό.Καλό σου ταξίδι.Κοιμήσου ήσυχα διότι έπραξες στο ακέραιο το καθήκον σου και με το παραπάνω.Υπήρξες καλός καγαθός.Η εντιμότητα, η πραότητα, ηταπεινοφροσύνη , το χρέος και η αγάπη σου για την πατρίδα και τον άνθρωπο θα παραμείνουν “εσαεί” μέσα στις καρδιές μας.Ας είναι ανάλαφρο το χώμα που θα σε σκεπάσει.\nΝικόλας Ζαννέττος March 24, 2014 - 9:02 pm\nΑποχαιρετούμε ένα εξαίρετο άνθρωπο και επαγγελματία. Ένα άνθρωπο γεμάτο αγωνίες και ουσία. Ένα άνθρωπο που άκουγε και έδινε λύσεις. Που τηλεφωνούσε γεμάτος ενθουσιασμό γιατί κατάφερε να λύσει τη σπαζοκεφαλιά που του βάλαμε. Χάρηκα που συνεργαστήκαμε Τάσο. Θα σε θυμάμαι για πάντα.\nΠαναγιώτα Παναγιώτου March 24, 2014 - 9:02 pm\nΜέσα σε λίγες μέρες κατάφερες να κερδίσεις όλο το προσωπικό του Υπουργείο Άμυνας. Μέχρι την περασμένη Δευτέρα σας ήξερα μόνο από τα ΜΜΕ. Σας συνάντησα 2 φορές κατά την διάρκεια της βδομάδας και μου έκανε φοβερή εντύπωση η καλοσύνη που ήταν ζωγραφισμένη στο πρόσωπο σας.\nΣήμερα σας αποχαιρετήσαμε όπως πραγματικά σας άξιζε.\nΤο Υπουργείο Άμυνας είναι περήφανο που σας είχε έστω και για λίγες μέρες Υπουργό.\nΜΑΡΙΑ ΑΝΤΩΝΟΠΟΥΛΟΥ March 24, 2014 - 9:02 pm\nκαλο ταξιδι Τασο. Αν και δεν σε γνωρισα προσωπικα εχω κλαψει για τον χαμο σου, αν και δεν ειμαι της παραταξης σου λυπηθηκα γιατι φαινεται οτι ησουν ΑΝΘΡΩΠΟΣ με Α κεφαλαιο. Αιωνια σου η μνημη , κουραγιο στην οικογενεια σου . Αν και δεν ασχολουμε με την πολιτικη απο σημερα φαινεται ομως οτι χαθηκε ενας πραγματικος πολιτικος. Στο καλο Τασο μας!!\nΧρύσης Χ" Γρηγορίου March 24, 2014 - 9:01 pm\nΚΑΛΟ ΤΑΞΙΔΙ ΦΙΛΕ ΤΑΣΟ\nΚυριακος Μεστανας March 24, 2014 - 9:01 pm\nΔυστυχως Τασο μου δεν ειχα την τιμη να σε γνωρισω προσωπικα ….ενα ομως ειναι σιγουρο οτι οι καλοι και ΜΕΓΑΛΟΙ πεθαινουν γρηγορα.\nΟ Θεος ας αναπαυση τη ψυχη σου ΛΕΒΕΝΤΗ μου. Θα ‘σαι παντα στη καρδια μας.\nΚατερινα Κυπριανου March 24, 2014 - 9:01 pm\nΚαλο ταξιδι σε ενα πολιτικοπου ηταν εντιμος και πολυ αγαπητος και συμπαθεις σε ολη τη Κυπρο. Μπορει να εφυγε απο αυτη τη ζωη νωρις αλλα η ζωη του ανθρωπου μετα το θανατο αρχιζει. Καλο παραδεισο και κουραγιο στην οικογενεια που συνεχιζει χωρις αυτον….\nΔώρα Καρη March 24, 2014 - 9:01 pm\nΤάσο Μητσοπουλε δεν σε εχω γνωρίσει αλλα απο όσα εχω ακούσει για εσένα αυτές τις μέρες αλλα και τόσα χρόνια που βλέπω την πορεία σου στην πολιτική ζωή της Κύπρου φαίνεται οτι έχουμε χάσει ενα άξιο πολιτικό και πολυ αγαπητό άνθρωπο! Αιώνια η μνήμη σου\nΚουράγιο στην γυναίκα τα παιδιά σου\nΔημήτρης Δημητρίου March 24, 2014 - 9:01 pm\nΔεν σε γνώριζα αλλά σε θαύμαζα και σε εκτιμούσα, γιά το ήθος και την λοιτότητα που διεκατείχες. Απλός, σοβαρός με χαμόγελο και πάνω από όλα άνθρωπος.\nΚαλό ταξίδι κ.Τάσο, ελαφρύ το χώμα που σε σκεπάζει.\nΜαιρη March 24, 2014 - 8:59 pm\nΑιώνια σου η μνήμη και κουράγιο στην οικογένεια σου. Ολοκληρη η Κύπρος θρηνεί για τον άδικο χαμό σου.\nΣταύρος Σωτηρίου March 24, 2014 - 8:59 pm\nΚαλο ταξιδη Τασο..Αν και δεν σε γνωρισα ποτε μου εσθανομε βαθητατη θληψη για τον αδικο χαμο σου!!! Παρα το νεαρο της ηλικιας μου καταλαβα πως ησουν ενας ανθρωπος με ηθικες αξιες και χαρισματα.Καλο ταξιδη αγαπητε Τασο…\nGiannos mixailoudes March 24, 2014 - 8:59 pm\nDen sas gnorisa pote omos kathe fora otan sas evlepa apo ta diafora kanalia eniotha oti eiste enas politikos poli diaforetikos\nEnas alithinos efpatridis.\nLipame giati i patrida mou exase ena tetoio politiko me tetoio anastima!!!\nEuxomai apo ekei pou pas na mas kathodigas noera\nAksios aksios aksios\nchristina PAVLOU March 24, 2014 - 8:58 pm\nΘΑ ΗΘΕΛΑ ΝΑ ΕΚΦΡΑΣΩ ΤΑ ΘΕΡΜΑ ΜΟΥ ΣΥΛΛΗΠΗΤΗΡΙΑ ΣΤΗΝ ΟΙΚΟΓΕΝΕΙΑ ΤΟΥ ΑΕΙΜΝΗΣΤΟΥ ΤΑΣΟΥ ΜΗΤΣΟΠΟΥΛΟΥ ΚΑΙ ΑΣ ΕΙΝΑΙ ΕΛΑΦΡΥ ΤΟ ΧΩΜΑ ΠΟΥ ΘΑ ΣΕ ΣΚΕΠΑΣΕΙ ΚΑΙ Ο ΘΕΟΣ ΝΑ ΤΟΝ ΚΑΤΑΤΑΞΕΙ ΣΤΟΝ ΚΑΤΑΛΟΓΟ ΤΩΝ ΑΘΑΝΑΤΩΝ. ΑΞΙΟΣ. ΑΝΤΡΕΑΣ, ΤΑΣΟΥΛΛΑ ΚΑΙ ΧΡΙΣΤΙΝΑ ΠΑΥΛΟΥ. ΑΝΤΡΕΑΣ ΠΑΥΛΟΥ (99687037).ΟΝΟΥΦΡΙΟΥ ΚΛΗΡΙΔΗ 14Α ΚΑΤΩ ΠΟΛΕΜΙΔΙΑ ΛΕΜΕΣΟΣ ΚΥΠΡΟΣ.\nMarinos March 24, 2014 - 8:58 pm\nΑιωνία σου η μνήμη. Ο θεός να προστατεύει την σύζηγο και παιδιά σου.\nMyria March 24, 2014 - 8:58 pm\nΕφυγες νωρις κ.Υπουργε ! Εφυγες και ολη η Κυπρος βυθιστηκε στο πενθος.. Αιωνια σου η μνημη κ.Τασο Μητσοπουλε.. Κουραγιο στην οικογενεια και τα παιδια σου ! Ας ειναι ελαφρυ το χωμα που σε σκεπαζει.. ;//\nΚυριακος Χειμωνα March 24, 2014 - 8:58 pm\nΠΑΝΤΟΤΙΝΕ ΠΡΩΤΟΠΟΡΕ ΑΙΩΝΙΑ ΣΟΥ Η ΜΝΗΜΗ!!!!!!!!!\nΝίκος και Υβόνη Δίπλαρου March 24, 2014 - 8:57 pm\nΑιωνία σου η μνήμη Τάσο Μητσόπουλε…\nΟ Θεός να σε αναπαύσει εν ειρήνη…\nΚαλό σου ταξίδι και καλό Παράδεισο!\nΝίκος και Υβόνη Δίπλαρου\nYianni Contarini March 24, 2014 - 8:57 pm\nKAΛΟ ΤΑΞΙΔΙ ΤΑΣΟ…\nΕυθύμιος March 24, 2014 - 8:57 pm\nΉσουν ΑΝΘΡΩΠΟΣ με ήθος και ακέραιο χαρακτήρα. Από τους καλύτερους πολιτικούς που έχει αναδείξει ο τόπος αυτός. Η προταιρεότητά σου το εθνικό συμφέρον και ήσουν πάντα κοντά στη νεολαία για να ακούσεις τα προβλήματα που την ταλανίζουν και να βοηθήσεις με το δικό σου τρόπο. Σπάνιος άνθρωπος κ. Τάσο όμως η κληρονομιά που αφήνεις πίσω σου θα είναι το πρότυπο της κυπριακής κοινωνίας. Το έργο σου δεν θα ξεχαστεί ποτέ!!! Τα θερμά μου συλληπητήρια στην οικογένεια και τους δικούς σου ανθρώπους. Αιωνία σου η μνήμη, Καλό ταξίδι..\nchristina PAVLOU March 24, 2014 - 8:57 pm\nΘΑ ΗΘΕΛΑ ΝΑ ΕΚΦΡΑΣΩ ΤΑ ΘΕΡΜΑ ΜΟΥ ΣΥΛΛΗΠΗΤΗΡΙΑ ΣΤΗΝ ΟΙΚΟΓΕΝΕΙΑ ΤΟΥ ΑΕΙΜΝΗΣΤΟΥ ΤΑΣΟΥ ΜΗΤΣΟΠΟΥΛΟΥ ΚΑΙ ΑΣ ΕΙΝΑΙ ΕΛΑΦΡΥ ΤΟ ΧΩΜΑ ΠΟΥ ΘΑ ΣΕ ΣΚΕΠΑΣΕΙ ΚΑΙ Ο ΘΕΟΣ ΝΑ ΤΟΝ ΚΑΤΑΤΑΞΕΙ ΣΤΟΝ ΚΑΤΑΛΟΓΟ ΤΩΝ ΑΘΑΝΑΤΩΝ. ΑΝΤΡΕΑΣ, ΤΑΣΟΥΛΛΑ ΚΑΙ ΧΡΙΣΤΙΝΑ ΠΑΥΛΟΥ. ΑΝΤΡΕΑΣ ΠΑΥΛΟΥ (99687037).ΟΝΟΥΦΡΙΟΥ ΚΛΗΡΙΔΗ 14Α ΚΑΤΩ ΠΟΛΕΜΙΔΙΑ ΛΕΜΕΣΟΣ ΚΥΠΡΟΣ.\nΈλενα Ελευτθερίου March 24, 2014 - 8:57 pm\nΑιωνια σου η μνήμη!!! θα σε θυμόμαστε πάντα\nΝεόφυτος Ν March 24, 2014 - 8:56 pm\nΚαλό ταξίδι Υπουργέ μου Έλλην πατριώτη θα είσαι για πάντα φάρος μας….. ας είναι ελαφρύ το χώμα που θα σε σκεπάζει. …\nMichalis Lefkaritis March 24, 2014 - 8:56 pm\nSto kalo agapimene mas taso, eyxi mou ta paidia sou na ta vlepeis apo psila k na ta thaymazeis, k tha ta thavmazeis giati prolaves na tous mpoliaseis me anthrwpia!\nΑγγέλα March 24, 2014 - 8:56 pm\nΣε ευχαριστώ για όλα αυτά που μας δίδαξες εκείνα τα όμορφα χρόνια στην ΝΕΔΗΣΥ. Ελαφρύ ας είναι το χώμα που θα σε σκεπάζει.\nMarina March 24, 2014 - 8:56 pm\nΑν και δε σε ξέρω ένιωθα όμως την ανάγκη να γράψω κάτι για εσένα τον μεγάλο άνθρωπο να πας στο καλό αιώνια σου η μνήμη και ο Θεος να απαλύνει τον πόνο της οικογένειας σου μεγάλο το κενό μεγάλη η απώλεια ….Ας είναι ελαφρύ το χώμα που θα σε σκεπάζει. ….\nRea kai stelios Christofi March 24, 2014 - 8:56 pm\naiwnia sou i mnimi. as einai elafri to xwma pou se skepazi.\nΑΝΔΡΕΑΣ ΠΑΠΑΕΛΙΣΣΑΙΟΥ March 24, 2014 - 8:55 pm\nΑΠΛΑ ΚΑΙ ΧΩΡΙΣ ΠΟΛΛΑ ΛΟΓΙΑ ΕΦΥΓΕ ΕΝΑΣ ΑΝΔΡΑΣ , ΕΝΑΣ ΚΥΡΙΟΣ , ΕΝΑΣ ΕΚΠΡΟΣΩΠΟΣ ΤΟΥ ΗΘΟΥΣ , ΤΗΣ ΑΝΘΡΩΠΙΑΣ , ΤΗΣ ΛΕΒΕΝΤΙΑΣ ΚΑΙ ΤΟΣΑ ΠΟΛΛΑ ΑΛΛΑ ΕΠΙΘΕΤΑ ΠΟΥ ΜΠΟΡΟΥΝ ΝΑ ΣΟΥ ΔΩΣΟΥΝ ΟΛΟΙ ΟΣΟΙ ΘΑ ΣΟΥ ΕΥΧΗΘΟΥΝ ΚΑΛΟ ΤΑΞΙΔΙ. ΚΑΛΟ ΣΟΥ ΤΑΞΙΔΙ ΑΕΙΜΝΙΣΤΕ ΤΑΣΟ ΜΗΤΣΟΠΟΥΛΕ, ΕΥΧΗΣ ΕΡΓΟ ΟΣΟΙ ΣΕ ΕΙΧΑΝ ΠΑΡΑ ΤΟ ΠΛΕΥΡΟ ΤΟΥΣ Η ΟΣΟΙ ΣΕ ΕΙΧΑΝ ΔΑΣΚΑΛΟ.\nNiki Anastasi March 24, 2014 - 8:55 pm\nKalo taxidi Taso mas as einai elafri to xoma pou tha se skepazei, kouragio stin oikogeneia sou\nΕιρηνη Ελευθεριου March 24, 2014 - 8:55 pm\nΑιωνια σου η μνημη αγαπητε μας υπουργε και ανθρωπε… Κριμα που η πατριδα μας εχασε εναν τοσο αξιο και ηθικο πολιτικο. Ας ειναι ελαφρυ το χωμα που θα σε σκεπασει.\nΝικόλας Σώζου Παπαδόπουλος March 24, 2014 - 8:54 pm\nΠάντα θα σε έχουμε πρώτυπο Ηθικής και Μεγαλοψυχίας.\nKyriaki Charalambous March 24, 2014 - 8:54 pm\nTasos Mitsopoulos, o politikos, o anthropos, o oikgeneiarxeis.\nEnas politikos ithikos, agnos. Den iparxei kai den tha iparksei kanenas allos san esena.\nSto kalo Ypourge mou, sto kalo Taso Mitsopoule. Den tha se ksexasoume pote.\nΜάριος Ελευθυερίου* March 24, 2014 - 8:54 pm\nΤα 8ερμά μας συλληπητηρια!! <3\nΛούση March 24, 2014 - 8:54 pm\nΟ Θεός να αναπαύσει την ψυχή σου Τάσο!Πραγματικά μας έκανες περήφανους που είχαμε ένα τέτοιο Έλληνα ανάμεσα μας!!!\nEirini Paradisioti March 24, 2014 - 8:53 pm\nΑΙΩΝΙΑ ΣΟΥ Η ΜΝΗΜΗ ΚΥΡΙΕ ΥΠΟΡΓΕ\nΟΛΟΣ Ο ΕΛΛΗΝΙΣΜΟΣ ΠΕΝΘΕΙ ΓΙΑ ΤΟ ΧΑΜΟ ΣΟΥ\nΚΑΛΟ ΣΟΥ ΤΑΞΙΔΙ ΚΑΙ ΚΑΛΟ ΠΑΡΑΔΕΙΣΟ\nDemi March 24, 2014 - 8:53 pm\nΑιωνία σου η μνήμη!! Τα θερμά μου συλληπητήρια στην οικογένεια!!!!\nΈλενα Ανδρέου March 24, 2014 - 8:53 pm\nΑιωνία σου η μνήμη!! Μακάρι τώρα να ακολουθήσουν το δικό σου δρόμο ζωής οι πολιτικοί της Κύπρου!!\nΚυριακος Χειμωνα March 24, 2014 - 8:53 pm\nΑΙΩΝΙΑ Η ΜΝΗΜΗ………ΠΑΝΤΑ ΠΡΩΤΟΠΟΡΟΣ…..ΑΣ ΕΙΝΑΙ ΕΛΑΦΡΥ ΤΟ ΧΩΜΑ ΠΟΥ ΘΑ ΣΕ ΣΚΕΠΑΣΕΙ…..ΑΞΙΟΣ..ΑΘΑΝΑΤΟΣ…\nΑΝΙΚΗΤΟΣ ΜΙΧΑΗΛΙΔΗΣ March 24, 2014 - 8:53 pm\nΝΑ ΠΑΣ ΣΤΟ ΚΑΛΟ ΤΑΣΟ. ΚΟΥΡΑΓΙΟ ΣΤΗΝ ΟΙΚΟΓΕΝΕΙΑ ΣΟΥ. ΕΥΧΟΜΑΙ ΟΛΟΙ ΟΙ ΠΟΛΙΤΙΚΟΙ ΜΑΣΝΑ ΠΑΡΟΥΝ ΛΙΓΑ ΑΠΟΟΣΑ ΟΙ ΙΔΙΟΙ ΠΑΡΑΔΕΧΤΗΚΑΝ ΟΤΙ ΗΤΑΝ ΤΑ ΠΡΟΤΕΡΗΜΑΤΑ ΣΟΥ ΚΑΙ ΑΠΟ ΑΥΡΙΟ ΝΑ ΕΧΟΥΜΕ ΜΙΑ ΝΕΑ ΠΟΛΙΤΙΚΗ ΖΩΗ, ΠΟΛΥ ΚΑΛΥΤΕΡΗ.\nΓιώργος March 24, 2014 - 8:53 pm\nΑγαπητέ Τάσο σου εύχομαι καλό παράδεισο. Εισουν ότι καλύτερο υπήρχε στη πολιτική ζωή της Κύπρου. Μακάρι το παράδειγμα σου να το ακολουθήσουν και άλλοι πολιτικοί και να γίνουν καλύτεροι.\nΠαύλος Σεργίου March 24, 2014 - 8:53 pm\nΑιωνία σου η μνήμη …\nMaria Koulouteri March 24, 2014 - 8:52 pm\nKALO SOU TAXIDI TASO SE EYXARISTOUME POLY!\nΜΙΧΑΛΗΣ ΠΑΡΑΣΚΕΥΑΙΔΗΣ March 24, 2014 - 8:52 pm\nΚΑΛΟ ΤΑΞΙΔΙ ΤΑΣΟ\nΗΣΟΥΝ ΥΠΟΔΕΙΓΜΑ ΕΝΟΣ ΩΡΑΙΟΥ ΑΝΘΡΩΠΟΥ ΕΝΟΣ ΩΡΑΙΟΥ ΕΛΛΗΝΑ\nMarina March 24, 2014 - 8:52 pm\nΑν και δε σε ξερω ενιωθα ομως την αναγκη να γραψω κατι για εσενα τον μεγαλο ανθρωπο να πας στο καλο αιωνια σου η μνημη και ο Θεος να απαληνει τον πονο της οικογενειας σου μεγαλο το κενο μεγαλη η απωλεια …..\nΣΥΛΛΟΓΟΣ ΓΥΝΑΙΚΏΝ ΥΠΑΙΘΡΟΥ ΛΆΡΝΑΚΑΣ March 24, 2014 - 8:52 pm\nΑιώνια σου η μνήμη!Σε ευχαριστούμε για ότι έχεις προσφέρει στον τόπο μας!\nΖωή Παπαγεωργίου March 24, 2014 - 8:51 pm\nΑιωνία σου η μνήμη Τάσο.. Ο Θεός ας αναπάψει την ψυχή σου, μπορεί να μην σε γνωρίζαμε αλλά ξέρουμε πως είσουν ένας από τους καλύτερους, αν όχι ο καλύτερος πολιτικός.. Ας είναι ελαφρύ το χώμα που σε σκεπάζει..\nΔρ. ΤΑΣΟΣ ΜΕΝΕΛΑΟΥ ΠΛΕ March 24, 2014 - 8:51 pm\nΤον γνώρισα προσωπικά μ´εσα από υπηρεσιακές συσκέψεις. Ήταν μια αστείρευτη πηγή πραότητας ηρεμίας και οξυδέρκειας. Φαντάστηκα πως άνετα θα μπορούσε να ήταν ο πρόεδρος της Δημοκρατίας. Ο Θεός αποφάσισε πρόωρα να του αναθέσει αυτά τα καθηκοντα κάπου αλλού. Ελαφρύ το χώμα που θα σε σκεπάσει αείμνηστε Υποργέ.\nchristina PAVLOU March 24, 2014 - 8:51 pm\nΑΙΩΝΙΑ ΣΑΣ Η ΜΝΗΜΗ ΚΥΡΙΕ ΜΗΤΣΟΠΟΥΛΕ.ΠΑΡΟΛΟ ΠΟΥ ΔΕΝ ΣΑΣ ΓΝΩΡΙΖΑ ΜΟΥ ΕΙΣΑΣΤΑΝ ΠΑΡΑ ΠΟΛΥ ΣΥΜΠΑΘΕΙΣ ΚΑΙ ΑΓΑΠΗΤΟΣ. ΕΙΣΑΣΤΑΝ ΕΝΑΣ ΑΞΙΟΛΟΓΟΣ, ΕΞΑΙΡΕΤΟΣ ΚΑΙ ΚΑΤΑΠΛΗΚΤΙΚΟΣ ΑΝΘΡΩΠΟΣ,ΑΞΙΟΣ. ΤΑ ΘΕΡΜΑ ΜΟΥ ΣΥΛΛΗΠΗΤΗΡΙΑ.ΚΟΥΡΑΓΙΟ ΣΤΗΝ ΟΙΚΟΓΕΝΕΙΑ ΣΑΣ.ΑΣ ΕΙΝΑΙ ΕΛΑΦΡΥ ΤΟ ΧΩΜΑ ΠΟΥ ΘΑ ΣΑΣ ΣΚΕΠΑΣΕΙ.ΑΙΩΝΙΑ ΣΑΣ Η ΜΝΗΜΗ.ΕΙΜΑΙ ΣΙΓΟΥΡΗ ΟΤΙ ΕΙΣΑΣΤΕ ΣΤΟΝ ΠΑΡΑΔΕΙΣΟ.\nMixalis photiou March 24, 2014 - 8:50 pm\nTaso mou kalo taxidi panta tha se thimomaste\neleni kyriakidou March 24, 2014 - 8:49 pm\nΣάββας March 24, 2014 - 8:49 pm\nΑιωνία σου η μνήμη φίλε Τάσο. Καλό παράδεισο.\nΜαρία Αγγελίδου March 24, 2014 - 8:49 pm\nΈνα τεράστιο γιατί; Γιατί εσύ, γιατί τόσο πρόωρα; Γιατί άλλος ακόμα ένας νέος, ικανός, χαρισματικός, φωτεινός αστέρας να φύγει τόσο νωρίς; Ένας άνθρωπος, ένας πολιτικός που θα μπορούσε να αλλάξει τον άνεμο του πολιτικού στίβου να χαθεί τόσο απροσδόκητα…\nΊσως να είναι η μοίρα όσων πραγματικά ξεχωρίζουν για το ήθος, την ευπρέπεια, την τιμιότητα, την σοφία και το μεγαλείο της ψυχής τους….και όσων θα μπορούσαν πραγματικά να αλλάξουν προς το καλύτερο το μέλλον τούτου του τόπου… Καλό σου ταξίδι Τάσο Μητσόπουλε και ο Θεός να δίνει δύναμη και κουράγιο στους ανθρώπους της οικογένειάς σου, για να αντέξουν τον χαμό σου και να μην λυγίσουν…\nΑντρη March 24, 2014 - 8:47 pm\nΈφυγες νωρίς. Καλό σου ταξίδι Τάσο. Αιωνία σου η μνήμη,,..\nΜάρω March 24, 2014 - 8:46 pm\nΤα λόγια είναι φτωχά για ένα μεγάλον άντρα….κρίμα. …αιωνία η μνήμη του. .\nΜια αστραπή η ζωή μας. ..\nΑΝΤΡΗ ΘΕΟΧΑΡΟΥΣ March 24, 2014 - 8:44 pm\nΑΙΩΝΙΑ ΣΟΥ Η ΜΝΗΜΗ ΚΥΡΙΕ ΤΑΣΟ ΜΗΤΣΟΠΟΥΛΕ Ο ΘΕΟΣ ΠΑΙΡΝΕΙ ΠΑΝΤΑ ΚΟΝΤΑ ΤΟΥ ΤΟΥΣ ΚΑΛΟΥΣ ΑΝΘΡΩΠΟΥΣ ΚΑΙ ΑΥΤΟ ΕΙΝΑΙ ΑΛΗΘΕΙΑ ΓΙΑΥΤΟ ΑΛΛΩΣΤΕ ΣΕ ΠΗΡΕ ΚΑΙ ΕΣΕΝΑ… ΗΣΟΥΝ ΥΠΟΔΕΙΓΜΑ ΣΕ ΟΛΑ ΚΑΙ ΜΑΚΑΡΙ ΝΑ ΗΤΑΝ ΚΙ’ ΑΛΛΟΙ ΣΑΝ ΕΣΕΝΑ… ΣΕ ΓΝΩΡΙΣΑ ΑΠΟ ΚΟΝΤΑ ΟΤΑΝ ΗΡΘΑ ΜΙΑ ΜΕΡΑ ΣΤΟ ΓΡΑΦΕΙΟ ΣΟΥ ΜΕ ΜΙΑ ΣΥΝΑΔΕΛΦΟ ΜΟΥ ΓΙΑ ΝΑ ΣΕ ΔΟΥΜΕ ΓΙΑΤΙ ΕΙΜΑΣΤΕ ΕΚΤΑΚΤΕΣ ΑΟΡΙΣΤΟΥ ΧΡΟΝΟΥ ΚΑΙ ΘΑ ΜΑΣ ΜΕΤΑΘΕΤΑΝ ΣΤΗΝ ΛΕΥΚΩΣΙΑ ΚΑΙ ΗΡΘΑΜΕ ΝΑ ΣΕ ΔΟΥΜΕ. ΕΝΔΙΑΦΕΡΘΗΚΕΣ ΠΟΛΥ ΓΙΑ ΤΟ ΘΕΜΑ ΜΑΣ ΚΑΙ ΜΑΣ ΒΟΗΘΗΣΕΣ ΠΟΛΥ… ΓΙΑΥΤΟ ΣΕ ΕΥΧΑΡΙΣΤΟΥΜΕ ΠΟΛΥ ΓΙΑ ΟΣΑ ΕΚΑΝΕΣ ΓΙΑ ΜΑΣ ΚΑΙ ΝΑ ΞΕΡΕΙΣ ΠΩΣ ΘΑ ΣΕ ΘΥΜΟΜΑΣΤΕ ΠΑΝΤΑ… ΑΙΩΝΙΑ ΣΟΥ Η ΜΝΗΜΗ!!!\nΑλικη March 24, 2014 - 8:44 pm\nΣτο καλό να πας. Ο Θεός διαλέγει κοντά του αγγέλους? Κουράγιο στην οικογένεια.\nΑΝΝΑ March 24, 2014 - 8:44 pm\nΚΑΛΟ ΤΑΞΙΔΙ……..ΝΑ ΠΡΟΣΤΑΤΕΥΕΙΣ ΤΗΝ ΟΙΚΟΓΕΝΕΙΑ ΣΟΥ ΑΠΟ ΕΚΕΙ ΨΗΛΑ… ΚΟΥΡΑΓΙΟ ΣΤΗΝ ΟΙΚΟΓΕΝΕΙΑ -ΣΕ ΟΛΟΥΣ – ΣΤΗΝ ΓΥΝΑΙΚΑ ΚΑΙ ΣΤΑ ΠΑΙΔΙΑ ΚΑΙ ΣΤΟΥΣ ΓΟΝΕΙΣ…..\nΓΙΑΝΝΟΣ ΛΟΥΤΣΙΟΣ March 24, 2014 - 8:43 pm\nΚΑΛΟ ΣΟΥ ΤΑΞΙΔΙ ΦΙΛΕ ΤΑΣΟ. ΘΑ ΜΑΣ ΛΕΙΨΕΙΣ!\nΧρυστάλα Μυριανθέως March 24, 2014 - 8:38 pm\nΕλαφρύ ας είναι το χώμα που σε σκέπασε σήμερα…\nΗ μνήμη σου ας είναι αιώνια…\nΚι οι αρετές σου ας γίνουν φάρος πορείας για όλους μας…\nΚαλό σου ταξίδι Τάσο Μητσόπουλε!\nΖΗΝΩΝΑΣ March 24, 2014 - 8:35 pm\nΣΕ ΑΥΤΕΣ ΤΙΣ ΔΥΣΚΟΛΕΣ ΣΤΙΓΜΕΣ ΤΑ ΛΟΓΙΑ ΠΕΡΙΤΤΕΟΥΝ…ΟΜΩΣ ΓΙΑ ΕΝΑ ΑΝΘΡΩΠΟ ΕΝΤΙΜΟ, ΕΙΛΙΚΡΙΝΗ, ΑΔΑΜΑΝΤΙΝΟ ΚΑΙ ΑΠΕΡΙΓΡΑΠΤΑ ΓΑΛΗΝΙΟ, ΘΑ ΗΘΕΛΑ ΝΑ ΕΚΦΡΑΣΩ ΤΗ ΒΑΘΙΑ ΜΟΥ ΘΛΙΨΗ ΚΑΙ ΣΥΓΚΙΝΙΣΗ, ΠΟΥ Η ΑΝΑΣΤΑΣΗ ΤΟΥ ΚΥΡΙΟΥ ΑΥΤΟ ΤΟ ΠΑΣΧΑ,ΔΕΝ ΘΑ ΕΧΕΙ ΣΕ ΑΥΤΟ ΤΟ ΜΑΤΑΙΟ ΚΟΣΜΟ, ΤΟΝ ΑΝΘΡΩΠΟ ΑΝΑΣΤΑΣΙΟ ΜΗΤΣΟΠΟΥΛΟ…ΕΙΜΑΙ ΥΠΕΡΒΑΒΑΙΟΣ ΟΤΙ Η ΨΥΧΗ ΣΟΥ ΘΑ ΦΤΕΡΟΥΓΙΖΕΙ ΑΝΑΜΕΣΑ ΣΤΟΥΣ ΑΓΓΕΛΟΥΣ, ΕΚΕΙ ΟΠΟΥ ΤΗΣ ΑΡΜΟΖΕΙ, ΑΦΟΥ ΕΚΤΟΣ ΑΠΟ ΕΞΑΙΡΕΤΟΣ ΠΟΛΙΤΙΚΟΣ ΚΑΙ ΟΙΚΟΓΕΝΕΙΑΡΧΗΣ, ΥΠΗΡΞΕ ΚΑΙ ΣΩΣΤΟΣ ΧΡΙΣΤΙΑΝΟΣ.\nΕΥΧΟΜΑΙ ΟΛΟΨΥΧΑ ΚΟΥΡΑΓΙΟ ΚΑΙ ΔΥΝΑΜΗ ΣΤΗΝ ΥΠΕΡΟΧΗ ΣΥΖΥΓΟ ΣΟΥ ΚΑΤΕΡΙΝΑ, Η ΟΠΟΙΑ ΠΡΕΠΕΙ ΝΑ ΒΡΕΙ ΤΗ ΔΥΝΑΜΗ ΝΑ ΟΡΘΟΠΟΔΗΣΕΙ ΓΙΑ ΤΟ ΚΑΛΟ ΤΩΝ ΔΥΟ ΠΑΙΔΙΩΝ ΣΑΣ.\nΙωάννα Μιχαήλ March 24, 2014 - 8:34 pm\nΟ απροσδόκητος θάνατος του Τάσου πλημμύρισε με θλίψη ολάκερο τον τόπο.Το πιο άξιο τέκνο της, η πόλη που γεννήθηκε τον δέχτηκε σήμερα στα σπλάχνα της. Όλοι οι συμπολίτες του αλλά και ολόκληρη η Κύπρος θρηνεί τον πιο έντιμο πολιτικό με το καθάριο βλέμμα και την αμόλυντη ψυχή. Καλό ταξίδι Τάσο μας……….Αιωνία σου η μνήμη.\nΓΙΩΡΓΟΣ ΠΑΝΑΓΙΩΤΟΥ March 24, 2014 - 8:34 pm\nΘερμά συλλυπητήρια σε αυτούς που αφήνει πίσω , ένα πραγματικό πρότυπο ανθρώπου… Θα μας λείψεις Τάσο\nGEORGIOS KAZANDJIS March 24, 2014 - 8:33 pm\nΘα ήθελα να εκφράσω τα πιο θερμά μου συλληπητήρια για τον ξαφνικό χαμό του Τάσου Μητσόπουλου. Δεν θα ξεχαστεί.\nΜεγάλη απώλεια για τον τόπο μας.\nΠρόξενος Κύπρου στη Μποτσουάνα\nMr. George Kazandjis\nHonorary Consul General of the Republic of Cyprus in Botswana\nΣωτος Εκτωριδης March 24, 2014 - 8:33 pm\nΚριμα που εφυγες τοσο νωρις μπορουσες να προσφερεις τοσα πολλα στην πατριδα , αιωνια η μνημη σου Τασο .\nΦΙΛΙΟΣ ΝΙΚΟΛΑΟΥ March 24, 2014 - 8:31 pm\nΚαλό σου ταξίδι Τάσο…Ήσουν πάνω απ΄όλα ανθρώπινος, εξαίρετος οικογενειάρχης και αγνός πατριώτης, ένας από τους ελάχιστους αυτού του τόπου. Η Κύπρος έχασε έναν εξαιρετικό άνθρωπο. Ας είναι ελαφρύ το χώμα που θα σε σκεπάσει.\nΧριστάκης Ιωάννου March 24, 2014 - 8:31 pm\nΈφυγες τόσο απροσδόκητα και άδικα. Αιωνία σου η μνήμη.\nΛουλλα Ιωνίδου March 24, 2014 - 8:30 pm\nΣε κλαιμε σαν νάσαι ο δικός μας γιός. Μόνη παρηγοριά οτι εισαι τώρα στην αγκαλια της Παναγίας και της αγαπημένης σου μητέρας, της Ελέγκως μας.\nΑιωνία σου η Μνήμη. Ανθρωποι σαν εσένα δεν ξεχνιουνται ποτε, Αγαπημένε μας Τάσο\nΑντρέας Ονησιφόρου March 24, 2014 - 8:29 pm\nΣτη σημερινή βρωμιά της πολιτικής ζωής, και το διαυρωμένο κοινωνικό επίπεδο, ήσουν μια όαση για όλους εμάς τους συμπολίτες σου. Ας καταλάβουν όλοι ότι στο τέλος της ημέρας αυτό που μετρά δεν είναι πόσους “άρχοντες” γνωίζεις για να σε εξυψώσουν αλλά πόσοι απλοί και άγνωστοι άνθρωποι μιλούν για σένα, για το ήθος σου, την απλότητα και την αγνότητά σου. Αιωνία σου η μνήμη αγαπημένε μας Τάσο!\nloulla ionidou March 24, 2014 - 8:27 pm\nσε κλαιμε σαν νασαι ο δικός μας γιος. Μονη παρηγορια οτι εισαι στην αγκαλια της Παναγιας και της αγαπημένης σου μητέρας. αιωνία σου η μνημη αγαπημένε μας Τασο, ανθρωποι σαν εσένα, δεν ξεχνιόνται ποτε.\nΣκούλλος Γιώργος March 24, 2014 - 8:25 pm\nΜια ερώτηση έχω στον Μεγαλοδυναμο Θεό……” Κύριε….Πόσο μεγάλο κακό εχουμε κανει σε αυτο τον τόπο και μας παίρνεις ότι καλυτερο εχουμε; ”\nΦίλε μας Τάσο, ελαφρύ και ευλογημένο να ειναι το χώμα που σε σκεπάζει.\nΕιμαστε σίγουροι, ότι ακομη και απο εκεί ψηλά θα αγωνίας για την τύχη της πατρίδας μας…….εδώ θα ειμαστε και θα συνεχίσουμε το έργο σου….ολοι μαζι στον αγώνα που αρχισες……αιώνια σου η μνήμη.\nΑνδρέας Λιοτατής March 24, 2014 - 8:24 pm\nΈνας από τους σπουδαιότερους πολιτικούς αλλά πάνω απ’όλα άνθρωπος ο Τάσος Μητσόπουλος. Μεγάλη απώλεια για τον τόπο μας. Αιωνία σου η μνήμη. Θα είσαι πάντα στις καρδιές μας.\nPANAYIOTIS MARATHEFTIS March 24, 2014 - 8:22 pm\nΚάθε λογικός άνθρωπος, έχει τσακίσει συναισθηματικά βλέποντας την κόρη του ΤΑΣΟΥ, να του λέει το τελευταίο αντίο, με λόγια που ακόμα και οι πέτρες δάκρυσαν.\nΤα λόγια της κόρης σου ΤΑΣΟ, αποδεικνύουν για ακόμα μια φορά το μεγαλείο της ψυχής σου.\nΓιατί η κόρη σου, είναι η προέκταση των δικών σου ιδανικών.\nΑΙΩΝΙΑ ΣΟΥ Η ΜΝΥΜΗ ΜΕΓΑΛΕ ΑΝΤΡΑ\nΑντωνίνος Χανατζιάς March 24, 2014 - 8:17 pm\nΑιωνία σου η μνήμη. Ας ακολουθήσουν όλοι τα παραδείγματα σου.\nΦανή Γεωργη March 24, 2014 - 8:16 pm\nΚρίμα…μας αφησες πολύ νωρίς. Πρόσεχε μας απο κει πάνω με το Γιαννο, τον Ακη … Όλους τους καλούς σας πήρε. Ας είναι ελαφρύ το χώμα που θα σε σκεπάζει.\nΙάκωβος Αχεριώτης March 24, 2014 - 8:13 pm\nΚρίμα και άδικο να φέυγουν πάντα πρώτοι οι καλύτεροι….\nastero tzouma March 24, 2014 - 8:11 pm\naionia i mnimi ston axio politiko kai yperoxo anthropo pou efyge toso noris kai afinei ena megalo keno gia tin patrida mas,silipitiria stin oikogeneia tou.\nDemocratic Rally (DISY) on Twitter\nΑριθμός 9 στο ψηφοδέλτιο της Επαρχίας Λεμεσού η Βουλεύτρια Λεμεσού, Ελένη Σταύρου. Πλήρες Βιογραφικό Σημείωμα:… https://t.co/oidkQNUeFmabout 11 hours ago\n.@nicostornaritis: Υποστηρίζουμε βεβαίως και τη συζήτηση του Κυπριακού στη Βουλή, όχι μόνο κατά τη διάρκεια μιας συ… https://t.co/WVnDj5fdFvabout 13 hours ago\nΑριθμός 8 στο ψηφοδέλτιο της Επαρχίας Λεμεσού ο Κοινοτάρχης Λόφου, Νίκος Σπύρου. Πλήρες Βιογραφικό Σημείωμα:… https://t.co/PGMk9imaHqabout 14 hours ago\n© 2021 Tasos Mitsopoulos Powered by UnitedThemes


ΠΟΥ: Η Αφρική δεν μπορεί να γίνει πεδίο δοκιμών για εμβόλιο κατά το κορονοϊού - news4money.gr\nΟ επικεφαλής του Παγκόσμιου Οργανισμού Υγείας καταδίκασε σήμερα τις “ρατσιστικές δηλώσεις” ερευνητών που ανέφεραν προσφάτως την Αφρική ως ένα “πεδίο δοκιμών” για να εξεταστεί ένα πιθανό εμβόλιο εναντίον του Covid-19, με τον γενικό διευθυντή του ΠΟΥ να καταγγέλει “την κληρονομιά μιας αποικιοκρατικής νοοτροπίας”.\n“Αυτού του είδους οι ρατσιστικες δηλώσεις δεν βοηθούν καθόλου για να προχωρήσουμε. Έρχονται σε αντίθεση με το πνεύμα αλληλεγγύης. Η Αφρική δεν μπορεί και δεν θα γίνει ένα πεδίο δοκιμών για οποιοδήποτε εμβόλιο”, δήλωσε σήμερα ο Τέντρος Αντανόμ Γκεμπρεγιέσους, γενικός διευθυντής του ΠΟΥ, και πρώην υπουργός Εξωτερικών της Αιθιοπίας, κατά τη διάρκεια ψηφιακής συνέντευξης Τύπου από τη Γενεύη.\n“Η κληρονομιά της αποικιοκρατικής νοοτροπίας πρέπει να τελειώσει”, πρόσθεσε, απαντώντας σε ερώτηση από Νιγηριανού δημοσιογράφου.\nΟ Μιρά ρώτησε: “Εάν θα μπορούσα να γίνω προκλητικός, δεν θα έπρεπε να κάνουμε αυτήν τη μελέτη στην Αφρική, όπου δεν υπάρχουν μάσκες, αγωγή ή μονάδες εντατικής θεραπείας, όπως γίνεται κάπως έτσι, παρεμπιπτόντως, σε ορισμένες έρευνες για το AIDS ή με τις ιερόδουλες;”.”Δοκιμάζουμε πράγματα, διότι γνωρίζουμε ότι είναι εκτεθειμένοι σε μεγάλο βαθμό και δεν προστατεύουν τους εαυτούς τους”.\nΟ Καμίλ Λοχτ, ο διευθυντής ερευνών του Inserm, απάντησε: “Έχετε δίκιο. Και παρεμπιπτόντως, βρισκόμαστε στη διαδικασία να σκεφτούμε, παράλληλα, μια έρευνα στην Αφρική… Αυτό δεν μας αποτρέπει, παράλληλα, από το να σκεφτόμαστε για μια έρευνα στην Ευρώπη και την Αυστραλία”.\nΟ διάλογος αυτός των Γάλλων επιστημόνων, οι οποίοι ζήτησαν έπειτα συγγνώμη, προκάλεσαν οργή σε μέσα κοινωνικής δικτύωσης, καταδικάστηκαν από ενώσεις και το γαλλικό υπουργείο Εξωτερικών ανέφερε πως “δεν αντιπροσωπεύουν την θέση των γαλλικών αρχών”.\n“Είναι ντροπιαστικό και τρομακτικό να ακούμε επιστήμονες να λένε τέτοια πράγματα στον 21ο αιώνα. Τους καταδικάζουμε με τον ισχυρότερο τρόπο”, κατέληξε ο Τέντρος.\nIntertek Group: Αύξηση 2,8% στα προ φόρων κέρδη του 2018\nΑυξήθηκαν 56% τα καθαρά κέρδη της Rio Tinto


Σπιτικό γλυκό κουταλιού νεράντζι σαν τον παλιό καλό καιρό… - faretra.info\nΣπιτικό γλυκό κουταλιού νεράντζι σαν τον παλιό καλό καιρό…\nΣπιτικό γλυκό κουταλιού νεράντζι\n2 ½ κούπες νερό για το σιρόπι\nΞύνουμε τα νεράντζια στην ψιλή μεριά του τρίφτη μέχρι να φύγει το εξωτερικό τους. Χαράζουμε όπως στα πορτοκάλια σε 3-4 μέρη και αφαιρούμε τη φλούδα προσεκτικά. Πετάμε τη σάρκα και τυλίγουμε τις φλούδες σε ρολά, στερεώνοντάς τες με μια οδοντογλυφίδα.\nΞεπλένουμε και τις βάζουμε σε μεγάλη κατσαρόλα με κρύο νερό για να βράσουν 10 λεπτά. Στραγγίζουμε το νερό, βάζουμε φρέσκο και ξαναβράζουμε για άλλα 10 λεπτά. Επαναλαμβάνουμε με καθαρό νερό αλλά αυτή τη φορά τις βράζουμε, μέχρι να μαλακώσουν.\nΑλλάζουμε το νερό και τις αφήνουμε καλυμμένες μέσα σε αυτό για 1-2 ημέρες ανανεώνοντάς το (2-3 φορές) μέχρι να ξεπικρίσουν. Το δοκιμάζουμε έχοντας υπόψιν μας ότι μετά το βράσιμο στο σιρόπι δεν ξεπικρίζουν άλλα, ούτε και μαλακώνουν.\nΎστερα τις βγάζουμε από το νερό και τις αφήνουμε σε μια πετσέτα να στεγνώσουν και να στραγγίσουν πιέζοντας ελαφρά, αφού αφαιρέσουμε και τις οδοντογλυφίδες. Βάζουμε τη ζάχαρη με το νερό σε κατσαρόλα να βράσουν, προσθέτουμε προσεκτικά τα ρολά και κατεβάζουμε από τη φωτιά όταν δέσει το σιρόπι.\nΠριν τα κατεβάσουμε προσθέτουμε και τον χυμό λεμόνι.\nΤο σιρόπι έχει δέσει όταν στάξουμε µία σταγόνα πάνω στο νύχι του αντίχειρά μας ή σε ένα πιατάκι και αυτή στέκεται και δεν χύνεται. Τότε το γλυκό είναι σωστά δεμένο.


Στο Stickerman θα βρείτε διακοσμητικά παραβάν Γυναίκα καπέλο σε διαστάσεις που διαλέγετε εσείς.\nΔιαρρυθμίστε έξυπνα και διακοσμήστε ταυτόχρονα τον χώρο σας με παραβάν Γυναίκα καπέλο από το Stickerman.\nΤο παραβάν Γυναίκα καπέλο μπορεί να διαχωρίσει έναν ενιαίο χώρο δημιουργώντας έτσι την ψευδαίσθηση, ότι ο χώρος είναι διαιρεμένος και μεγαλύτερος. Στον Stickerman υπάρχει μεγάλη ποικιλία από παραβάν Γυναίκα καπέλο σε πρωτότυπα σχέδια.\nΧρησιμοποιώντας ένα παραβάν Γυναίκα καπέλο, μπορείτε να διακοσμήσετε:\nΜπορεί ένα παραβάν Γυναίκα καπέλο σήμερα να μην είναι απολύτως απαραίτητο, αλλά πόσες φορές μπορεί να το έχετε ζηλέψει βλέποντάς το σε έναν χώρο; Ο τρόπος που διαχωρίζει ένα παραβάν Γυναίκα καπέλο τον χώρο, αλλά και η εικόνα ή το ύφασμά του τραβάνε συνήθως το βλέμμα, κάνοντάς το να εστιάζετε πάνω του. Έτσι, το παραβάν Γυναίκα καπέλο αποτελεί έναν ωραίο τρόπο για να διακοσμήσετε μία γωνιά της κρεβατοκάμαράς σας ή οποιουδήποτε άλλου δωματίου θέλετε, προσφέροντάς σας παράλληλα τη δυνατότητα να εκμεταλλευτείται και τη χρηστική του αξία, εφόσον το χρειάζεστε.\nΣτο Stickerman θα βρείτε υφασμάτινα παραβάν Γυναίκα καπέλο σε διαστάσεις που διαλέγετε εσείς.


Found.ation: Ξεκίνησαν τα μαθήματα για τον 3ο κύκλο του προγράμματος Tech Academy της Socialinnov - diodos.edu.gr\nΤο online πρόγραμμα upskilling & mentoring της Socialinnov είναι ο συνδετικός κρίκος μεταξύ των επιχειρήσεων και των ανέργων που θέλουν να ενισχύσουν τις ψηφιακές τους δεξιότητες.\nΑθήνα, 6 Απριλίου 2021 – Τα μαθήματα για τον 3ο κύκλο σπουδών του Tech Academy, του καινοτόμου εκπαιδευτικού προγράμματος της Socialinnov για την ανάπτυξη των ψηφιακών δεξιοτήτων στην Ελλάδα, ξεκίνησαν πριν μερικές ημέρες. Πρόκειται για ένα πρόγραμμα που έχει ως στόχο να μειώσει την ανεργία στη χώρα μας και να προσφέρει σε άτομα που το χρειάζονται τη δυνατότητα να αλλάξουν το εργασιακό τους μέλλον και να αποκτήσουν νέες επαγγελματικές προοπτικές.\nΤο πρόγραμμα προσφέρει συνολικά πέντε κατευθύνσεις και απευθύνεται σε όσους έχουν κάποιες βασικές γνώσεις πάνω στις σχετικές τεχνολογίες και θέλουν να ενισχύσουν τις δεξιότητές τους, αποκτώντας παράλληλα και επίσημη πιστοποίηση. Υλοποιείται σε online περιβάλλον στα ελληνικά, ενώ τα στελέχη και οι εισηγητές του αποτελούν άτομα μεμεγάλη εκπαιδευτική εμπειρία και αναγνωρισμένη πορεία στον ιδιωτικό τομέα. Οι συμμετέχοντες μπορούν να το παρακολουθήσουν με το δικό τους ρυθμό και έχουν την υποστήριξη ενός μέντορα καθ’ όλη τη διάρκεια του προγράμματος, ενώ, παράλληλα με τα μαθήματα, έχουν την ευκαιρία να παρακολουθήσουν εργαστήρια με προσανατολισμό την προσωπική τους εξέλιξη, την επαγγελματική τους ενδυνάμωση, την ενίσχυση της ταυτότητάς τους ως ενεργών πολιτών μέσω εθελοντισμού κ.ά.\nTags: FOUNDATIONSOCIALINNOVTECH ACADEMY\nΔ.Δ.Ε. Β΄ Αθήνας: Σεμινάριο Αγωγής Υγείας για εκπαιδευτικούς με τίτλο: «Παρατηρώ το σώμα, τις αισθήσεις και τα συναισθήματα μου με τη μέθοδο της Επίγνωσης (mindfulness)»


Πεταλι Strymon Sunset Dual Overdrive - Εφε - πεταλια (MSC.300352)\nΑρχική > Μουσικά όργανα > Εφέ • πετάλια > ΠΕΤΑΛΙ STRYMON SUNSET DUAL OVERDRIVE\nΠΕΤΑΛΙ STRYMON SUNSET DUAL OVERDRIVE\nΒάλτε τον ήχο των έξι κορυφαίων κυκλωμάτων overdrive όλων των εποχών στο πεντάλ σας, με το πεντάλ Strymon Sunset Dual Overdrive. Η Strymon ανέλυσε έξι από τα πιο θρυλικά κυκλώματα overdrive και boost και στη συνέχεια ρύθμισε τις φωνές τους για να καλύψει την ευρύτερη δυνατή γκάμα τόνων. Χρησιμοποιήστε το ένα από τα έξι κυκλώματα overdrive από μόνο του, στοιβάξτε το ένα κανάλι στο άλλο, ή ακόμη και να χρησιμοποιήσετε δύο overdrives παράλληλα για εκπληκτική αρμονική πολυπλοκότητα. Η μείωση του θορύβου είναι διαθέσιμη ως δευτερεύουσα λειτουργία για τη μείωση του hum ή buzz όταν δεν παίζετε. Και με την premium είσοδο Class A JFET με έως και 20dB αναλογικό gain, το Sunset Dual Overdrive Pedal συνδυάζει το καλύτερο αναλογικής και ψηφιακής τεχνολογίας για να καλύψει όλες τις ανάγκες σας για overdrive με άψογη πιστότητα.\n- 6 κλασικά κυκλώματα overdrive / boost σε ένα μόνο πεντάλ διπλού καναλιού.\n- Εκτελέστε οποιοδήποτε κύκλωμα από μόνο του ή τρέξτε 1 κανάλι μέσα στο άλλο για να στοιβάζετε τόνους overdrive.\n- Είσοδος Analog Class A JFET gain stage για ζωντανό τόνο και μέχρι 20dB αναλογικού gain.\n- Το προηγμένο SHARC DSP δημιουργεί εκ νέου την αρμονική πολυπλοκότητα και τον ηχητικό πλούτο του αναλογικού δίσκου.\n- Έλεγχοι Drive, Tone, και Volume, καθώς και ένας διακόπτης Bright πίσω.\n- Η μείωση του θορύβου είναι διαθέσιμη ως δευτερεύουσα λειτουργία, για να εξαλείψετε hum και buzz όταν δεν παίζετε.\n- Η λειτουργία πεντάλ έκφρασης σάς επιτρέπει να ρυθμίζετε ανεξάρτητα την περιοχή heel-to-toe για κάθε κουμπί.\n- Η λειτουργία Volume σας επιτρέπει να χρησιμοποιείτε ένα πεντάλ έκφρασης ως ομαλό έλεγχο έντασης με λογαριθμικό taper.\n- Αμέσως ανακαλέστε την αγαπημένη σας ρύθμιση με το Strymon Favorite Preset Switch (πωλείται ξεχωριστά) .\n- Εναλλασσόμενη λειτουργία True Bypass ή Αναλογική Buffered Bypass.\n- Περιλαμβάνει τροφοδοσία 9V DC.\nΕίσοδος: 1 x 1/4" (instrument), 1 x 1/4" (external mini-switch), 1 x 1/4" (expression pedal).\nΠΕΤΑΛΙ STRYMON SUNSET DUAL OVERDRIVE (MSC.300352)\n• Είσοδος: 1 x 1/4" (instrument), 1 x 1/4" (external mini-switch), 1 x 1/4" (expression pedal).\nΠΕΤΑΛΙ STRYMON SUNSET DUAL OVERDRIVE MSC.300352 STRYMON STRYMON ΕΦΕ - ΠΕΤΑΛΙΑ ΠΕΤΑΛΙ STRYMON SUNSET DUAL OVERDRIVE


Ενθετο: "Τα ιστορικά γεγονότα της 9ης Μάη 1936 στη Θεσσαλονίκη"\nΚυριακή 26 Μάη 2013 - αριθ. φύλλου: 11559\nΕΝΘΕΤΗ ΕΚΔΟΣΗ: "Τα ιστορικά γεγονότα της 9ης Μάη 1936 στη Θεσσαλονίκη"\n9 Μάη 1936. Σχεδόν όλη η Θεσσαλονίκη απεργεί. Κλειστά και τα μαγαζιά, απεργούν και οι φοιτητές. Οι σιδηροδρομικοί, οι τροχιοδρομικοί επιστρατεύονται. Οι απεργοί αγνοούν ολότελα το διάταγμα της επιστράτευσης. Ολη η Θεσσαλονίκη βρίσκεται στους δρόμους οργανωμένα. Διαδηλώνει. Η διαδήλωση γίνεται ολοένα και μεγαλύτερη...\nΤαυτόχρονα η Θεσσαλονίκη στρατοκρατείται. Η κυβέρνηση Μεταξά προκειμένου να αντιμετωπίσει την πολυήμερη μαχητική απεργία των καπνεργατών, στους οποίους με απεργία συμπαραστέκονταν και άλλοι κλάδοι αλλά και οι μικρομαγαζάτορες, έχει αποφασίσει να χτυπήσει με το στρατό και τη χωροφυλακή. Ουσιαστικά οι κρατικές αρχές της Θεσσαλονίκης δεν μπορούν να αντιμετωπίσουν το μεγάλο απεργιακό ορμητικό ποτάμι και την αντίθεσή του εκφρασμένη με οργανωμένο ταξικό πανεργατικό αγώνα. Ο στρατός παρά τις διαταγές δεν χτυπά τους διαδηλωτές. Στη συγκεκριμένη στιγμή εκφράζεται συναδέλφωση λαού - στρατού. Και οι επικεφαλής αξιωματικοί των τμημάτων που διατάχτηκαν να χτυπήσουν αρνούνται να εκτελέσουν τη διαταγή.\nΟ «Ριζοσπάστης» την επομένη στις 10 Μάρτη 1936 έγραφε: «Καθ' όλη τη διάρκεια των συγκρούσεων, ο στρατός κράτησε μια υπέροχη στάση. Ούτε ένας φαντάρος δεν πυροβόλησε. Ο κόσμος ζητωκραύγαζε υπέρ των στρατιωτών».\nΧτυπά όμως στο ψαχνό η χωροφυλακή. Πρώτος νεκρός ο αυτοκινητιστής Τάσος Τούσης. Την επομένη 10 Μάη ο «Ριζοσπάστης» δημοσιεύει τη συγκλονιστική φωτογραφία του νεκρού Τάσου Τούση με τη μάνα πάνω από το γιο από την οποία ο κομμουνιστής ποιητής και συνεργάτης τότε του «Ριζοσπάστη» Γιάννης Ρίτσος θα εμπνευστεί και θα γράψει τον «Επιτάφιο».\nΗ τεράστια εργατική διαδήλωση συνεχίζεται με ακόμη μεγαλύτερο ταξικό πείσμα. Η χωροφυλακή ξαναχτυπά με τα όπλα. Οι δρόμοι γεμίζουν αίμα. Κι άλλοι νεκροί. Παρ' όλα αυτά η κυριαρχία του λαού στη Θεσσαλονίκη με επικεφαλής την εργατική τάξη είναι γεγονός. Το απόγευμα της 9ης Μάη γίνεται νέο συλλαλητήριο. Η κυβέρνηση στέλνει νέες στρατιωτικές δυνάμεις από τη Λάρισα και τέσσερα αντιτορπιλικά, για να τσακίσει κυριολεκτικά το κίνημα. Δεν θα τα καταφέρει. Απ' αυτή τη μάχη οι εργάτες στο τέλος βγήκαν νικητές.\nΟ «Ριζοσπάστης» στις 12 Μάη 1936 γράφει:\n«ΝΙΚΗ ΤΗΣ ΑΠΕΡΓΙΑΣ ΤΩΝ ΚΑΠΝΕΡΓΑΤΩΝ\nΥΠΟΓΡΑΦΗΚΕ ΠΡΑΧΤΙΚΟ ΚΑΠΝΕΜΠΟΡΩΝ - ΚΑΠΝΕΡΓΑΤΩΝ\nΤΑ ΜΕΡΟΚΑΜΑΤΑ ΚΑΘΟΡΙΖΟΝΤΑΙ ΑΠΟ 94 ΩΣ 110 ΔΡΑΧΜΕΣ»...\nΑς δούμε πώς ξεκίνησε αυτή η μεγάλη ταξική απεργιακή μάχη. Στις 29 Απρίλη αποφασίζεται η απεργία των καπνεργατών στη Θεσσαλονίκη. Η συνέλευση του σωματείου ήταν μαζικότατη. Ο «Ριζοσπάστης», την επομένη στις 30 Απρίλη έγραφε χαρακτηριστικά: «Επειδή ο χώρος της αίθουσας του κινηματογράφου ήταν ανεπαρκής έγιναν ταυτόχρονα τρεις συγκεντρώσεις: Μια στην αίθουσα, μια στην ταράτσα του κινηματογράφου και τρίτη έξω, στην οδό Εγνατίας». Οι καπνεργάτες εξέλεξαν και Κεντρική Απεργιακή Επιτροπή. Βασικά αιτήματα των απεργών ήταν η αύξηση του μεροκάματου, εφαρμογή της συλλογικής σύμβασης εργασίας. Την ίδια μέρα, ξεκινά η απεργία στο Λαγκάδα, στις Σέρρες, το Βόλο. Τις επόμενες μέρες η απεργία επεκτείνεται στην Ξάνθη, την Λαμία, τον Αλμυρό Βόλου, στην Κομοτηνή, το Κιλκίς, την Καρδίτσα, την Σάμο. Η απεργία παντού είναι καθολική, οργανωμένη, μαχητική, περιφρουρημένη».\nΟ «Ριζοσπάστης» στις 3 Μάη 1936 έγραφε: «Οι απεργιακές φρουρές με εναλλασσόμενες βάρδιες περιφρουρούν μαχητικά καθ' όλη τη διάρκεια του ημερονυχτίου την απεργία».\nΟι καπνέμποροι χρησιμοποιούν όλα τα μέσα για να σπάσουν την απεργία. Τρομοκρατούν τους καπνεργάτες, πάνε να δημιουργήσουν απεργοσπαστικό μηχανισμό, προπαγανδίζουν ότι η απεργία θα ζημιώσει τους καπνοπαραγωγούς για να στρέψουν τους αγρότες ενάντια στους απεργούς εργάτες, ενώ προπαγανδίζουν μαζί με την κυβέρνηση ότι η απεργία καταστρέφει το «εθνικό προϊόν» και την «εθνική οικονομία».\nΗ απεργία όμως συνεχίζεται και εξαπλώνεται. Η κυβέρνηση βάζει μπροστά τον κρατικό κατασταλτικό μηχανισμό. Η χωροφυλακή αρχίζει τις επιδρομές στα καπνομάγαζα για να χτυπήσει τις απεργιακές φρουρές. Στις 3 Μάη η αστυνομία κατέλαβε το Ενωτικό Εργατικό Κέντρο, ενώ ισχυρές δυνάμεις της χωροφυλακής και του στρατού γύριζαν σ' όλη τη Θεσσαλονίκη.\nΟ «Ριζοσπάστης» στις 4 Μάη 1936 γράφει: «Η Ασφάλεια για να κτυπήσει το ηθικό των απεργών μετέφερε το πρωί με αυτοκίνητα χωροφύλακες ντυμένους με πολιτικά και τους παρουσίασε σαν απεργοσπάστες. Οι φρουροί (σ.σ. της απεργιακής φρουράς) τους αντελήφθησαν και τους γιουχάισαν, αναγκάζοντάς τους να φύγουν».\nΣτις 4 Μάη, η χωροφυλακή με επελάσεις έφιππων δυνάμεων και η αστυνομία προσπαθούν να εμποδίσουν και να διαλύσουν τη διαδήλωση 5.000 χιλιάδων καπνεργατών της Θεσσαλονίκης προς το τηλεγραφείο της πόλης. Δεν τα καταφέρνουν, τραυματίζουν όμως μια καπνεργάτρια. Οι στρατιώτες δεν χτυπάνε τους εργάτες.\nΗ Ενωτική ΓΣΕΕ με ανακοίνωσή της ζητά από τη ΓΣΕΕ σε περίπτωση που οι αρχές κάνουν πράξη τις απειλές τους ενάντια στους εργάτες να προκηρυχθεί άμεσα Πανελλαδική Απεργία. Η ΓΣΕΕ αρνείται. Η Ενωτική ΓΣΕΕ είχε ταξικό περιεχόμενο και προσανατολισμό στη δράση της. Η ΓΣΕΕ ήταν ρεφορμιστική. Η ΓΣΕΕ, μόνον ύστερα από τη γενίκευση της απεργίας και το χτύπημά της με τα όπλα στις 9 Μάη, αποφασίζει να κηρύξει και αυτή απεργία.\nΣτις 5 Μάη ο «Ριζοσπάστης» γράφει στην πρώτη σελίδα: «Απεργούν 30.000 καπνεργάτες. Η απεργία επεχτάθηκε και στην Καβάλα, τον Πειραιά, το Πράβι, την Ελευθερούπολη, το Δοξάτο κλπ».\nΣτις 6 Μάη στο Βόλο κατεβαίνουν σε απεργία και οι τυπογράφοι, οι φορτοεκφορτωτές, οι καραγωγείς και οι επαγγελματοβιοτέχνες.\nΣτις 7 Μάη η Ενωτική ΓΣΕΕ, η Ομοσπονδία Ηλεκτρισμού, η Ομοσπονδία Επισιτισμού, η Ομοσπονδία Ιματισμού, η Ομοσπονδία Δέρματος, η Ομοσπονδία Κουρέων, η Ναυτεργατική Ενωση Ελλάδας, η Ομοσπονδία Φυματικών, η Πανελλήνια Επιτροπή Αρτεργατών, το Ενωτικό Εργατικό Κέντρο Αθήνας και η Ομοσπονδία Οικοδόμων βγάζουν κοινή ανακοίνωση αλληλεγγύης στους καπνεργάτες.\nΣτις 7 Μάη 1936 ο «Ριζοσπάστης» γράφει σε άρθρο του στην πρώτη σελίδα:\n«ΠΑΛΛΑΪΚΗ ΑΠΕΡΓΙΑ ΣΤΗΝ ΚΑΒΑΛΑ, ΠΑΝΕΡΓΑΤΙΚΗ ΣΤΙΣ ΣΕΡΡΕΣ, ΑΛΛΗΛΕΓΓΥΗΣ ΣΤΟΥΣ ΚΑΠΝΕΡΓΑΤΕΣ - ΣΤΟ ΒΟΛΟ ΜΕΤΑΦΕΡΘΗΚΕ ΛΟΧΟΣ ΠΕΖΙΚΟΥ ΚΑΙ ΙΛΗ ΙΠΠΙΚΟΥ ΓΙΑ ΤΟ ΜΑΤΟΚΥΛΙΣΜΑ ΤΩΝ ΑΠΕΡΓΩΝ - ΟΙ ΠΡΟΔΟΤΕΣ ΠΕΚΟΣ ΚΑΙ ΜΑΛΑΜΙΔΑΣ ΗΡΘΑΝ ΜΕ ΑΕΡΟΠΛΑΝΟ ΓΙΑ ΝΑ ΠΟΥΛΗΣΟΥΝ ΤΗΝ ΑΠΕΡΓΙΑ.\nΑΠ' ΟΛΑ ΤΑ ΚΑΠΝΕΡΓΑΤΙΚΑ ΚΕΝΤΡΑ ΑΠΟΔΟΚΙΜΑΖΕΤΑΙ Η ΔΙΑΣΠΑΣΤΙΚΗ ΤΑΚΤΙΚΗ ΤΗΣ Ε.Ο.Κ.Σ.Ε.\nΗ ηρωική απεργία των καπνεργατών, απεργία για το ψωμί και τα δικαιώματά τους, που τους αφαιρούν οι ληστές καπνέμποροι, επεκτάθηκε ήδη σε όλα τα καπνεργατικά κέντρα.\nΠάνω από 40.000 καπνεργάτες παλεύουν με αξιοθαύμαστη συνοχή και πειθαρχία, ακλόνητοι μπροστά στις τρομοκρατικές αυθαιρεσίες των καπνεμπόρων και τις διασπαστικές ενέργειες των προδοτών της Ε.Ο.Κ.Σ.Ε. και του Καλομοίρη της Γενικής Συνομοσπονδίας.\nΚαι στον αγώνα τους αυτόν δεν είναι μόνοι. Είναι πρωτοφανές για την ιστορία του καπνεργατικού κινήματος το κύμα των παλλαϊκών απεργιών αλληλεγγύης που ξέσπασε στη Δράμα, στην Καβάλα, τις Σέρρες και που επεκτείνεται και στις άλλες πόλεις της Ελλάδας. Οι επαγγελματίες βγαλμένοι κι αυτοί μέσα απ' τα σπλάχνα του λαού, έχουν τις ίδιες τύχες με τους καπνεργάτες. Συνδέεται η ζωή τους, η ύπαρξή τους, το ψωμί τους με τον αγώνα των καπνεργατών. Γι' αυτό από την πρώτη στιγμή τάχθηκαν στο πλευρό τους. Αλλά κι όλος ο άλλος εργαζόμενος λαός παρακολουθεί με θαυμασμό και συμπάθεια τον αγώνα των καπνεργατών.\nΚι όμως το κράτος των καπνεμπόρων δεν θέλησε να ακούσει τα δίκαια αιτήματα, τη φωνή των καπνεργατών. Απεναντίας τάσσεται φανερά και απροκάλυπτα με το μέρος των καπνεμπόρων. Από το ένα μέρος ενεργεί αθρόες συλλήψεις, προστατεύει τους ελεύθερους εργάτες και χρησιμοποιεί ακόμα και χωροφύλακες για απεργοσπάστες. Και με το πρόσχημα ότι απειλείται το «εθνικόν προϊόν», τα συμφέροντα δηλαδή των καπνεμπόρων, χωρίς όμως να λαμβάνει υπόψη ότι απειλείται η ζωή 40.000 σκλάβων του καπνεμπορικού κεφαλαίου, θέλει να προετοιμάσει το ματοκύλισμα των καπνεργατών.\nΚι από το άλλο μέρος ετοιμάζει με τους προδότες και εργατοκάπηλους Μπέκους, Μαλαμίδηδες και Καλομοίρηδες, τη διάσπαση του αγώνα των καπνεργατών. Τα χτεσινά τηλεγραφήματα αναφέρουν ότι ο Μπέκος και Μαλαμίδας ήρθαν με αεροπλάνο από η Δράμα στην Αθήνα με σκοπό να πουλήσουν τον αγώνα των καπνεργατών.\nΜα οι καπνεργάτες μένουν ακλόνητοι και αδιάσπαστοι. Κυνηγάν τους προδότες. Και από όλα τα καπνεργατικά κέντρα ακούγεται η ίδια φωνή: «Κάτω οι διασπαστές εργατοκάπηλοι της Ε.Ο.Κ.Σ.Ε. και της Γενικής Συνομοσπονδίας». Οι καπνεργάτες χωρίς τον παραμικρό κλονισμό και πειθαρχικοί συγκεντρώνονται γύρω από την Πανελλαδική Καπνεργατική Ομοσπονδία, έτοιμοι να συνεχίσουν την απεργία τους μέχρι τη νίκη. Μα ο προδοτικός ρόλος των εργατοκάπηλων της Γενικής Συνομοσπονδίας δεν περιορίζεται μόνο εδώ. Οπως γράψαμε και χτες, ο Καλομοίρης και Ευαγγέλου αρνήθηκαν να δεχθούν τις προτάσεις της Ενωτικής Γενικής Συνομοσπονδίας για την κήρυξη απεργίας αλληλεγγύης προς τους αγωνιζόμενους καπνεργάτες, εξυπηρετώντας, με τον τρόπο αυτό, τα συμφέροντα των καπνεμπόρων.\nΟι καπνεργάτες έχουν όλη τη δύναμη όχι μόνο να αντιμετωπίσουν τις απειλές του κράτους, αλλά και να παραλύσουν κάθε διασπαστική κίνηση των Μπέκηδων και Μαλαμίδηδων, όταν με την ίδια συνοχή συνεχίσουν τον αγώνα τους ως τη νίκη.\nΕχουν όμως παράλληλα χρέος και όλοι οι εργάτες, όλος ο εργαζόμενος λαός, να μην αφήσουν μόνους τους τους καπνεργάτες, αλλά να τους ενισχύσουν στον δίκαιο αγώνα τους με συγκεντρώσεις, εράνους και απεργίες αλληλεγγύης. Γι' αυτό ο αγώνας των καπνεργατών είναι και αγώνας όλου του εργαζόμενου λαού».\nΣτις 8 Μάη γίνεται μεγάλη συγκέντρωση στη Θεσσαλονίκη, «Πρέπει να τους δείξουμε τη γροθιά μας» φωνάζουν οι απεργοί. Η αστυνομία χτυπά με αγριότητα, επιτίθεται η αστυνομία ακόμα και σε μικρά κορίτσια. Για 3,5 ώρες η Θεσσαλονίκη ήταν σε κατάσταση μάχης. 300 τραυματίες. Στήνονται οδοφράγματα...\nΤη συνέχεια θα τη δώσουμε μέσα από τα ρεπορτάζ των σελίδων του «Ριζοσπάστη» του 1936.\nΣτο σημερινό ένθετο «Ιστορία» θα δώσουμε όλα τα γεγονότα της απεργίας και της διαδήλωσης της 9ης Μάη. Στο επόμενο θα δώσουμε τη συνέχεια, όπως αυτή καταγράφεται επίσης από τα ρεπορτάζ των σελίδων του «Ριζοσπάστη» μέχρι τη νίκη των απεργών.\n«ΡΙΖΟΣΠΑΣΤΗΣ» ΣΑΒΒΑΤΟ 9 ΜΑΗ 1936\nΤΟ ΜΑΤΟΚΥΛΙΣΜΑ ΤΩΝ ΑΠΕΡΓΩΝ ΤΗΣ ΘΕΣΣΑΛΟΝΙΚΗΣ - 300 ΤΡΑΥΜΑΤΙΣΜΕΝΟΙ\nΣΤΗΝΟΝΤΑΙ ΟΔΟΦΡΑΓΜΑΤΑ - ΟΙ ΦΑΝΤΑΡΟΙ ΑΡΝΟΥΝΤΑΙ ΝΑ ΧΤΥΠΗΣΟΥΝ\nΗ ΚΥΒΕΡΝΗΤΙΚΗ «ΛΥΣΗ» ΑΠΟΤΕΛΕΙ ΚΟΡΟΪΔΙΑ ΓΙΑ ΤΟΥΣ ΚΑΠΝΕΡΓΑΤΕΣ - Ο ΛΟΓΟΘΕΤΗΣ ΔΗΛΩΣΕ ΧΘΕΣ ΟΤΙ ΘΑ ΚΗΡΥΞΕΙ ΤΟ ΣΤΡΑΤΙΩΤΙΚΟ ΝΟΜΟ\nΚΟΙΝΗ ΣΥΜΦΩΝΙΑ ΚΑΙ ΔΙΑΒΗΜΑ ΤΗΣ ΓΕΝΙΚΗΣ ΚΑΙ ΕΝΩΤΙΚΗΣ ΣΥΝΟΜΟΣΠΟΝΔΙΑΣ\nΘΕΣ/ΝΙΚΗ, 8 του Μάη. (Του ανταποκριτή μας). - Η αστυνομία έδειξε σήμερα καθαρά πως παίζει το ρόλο του υπηρέτη του καπνεμπορικού και του άλλου κεφαλαίου. Με αγριότητα και βανδαλισμούς επιτέθηκε κατά των άοπλων καπνεργατών και καπνεργατριών, των υφαντουργών, των μικρών κοριτσιών (12 ως 15 χρόνων) και τους ματοκύλισε. Επί 3 1/2 ώρες η Θεσσαλονίκη βρισκότανε χτες σε κατάσταση μάχης, μεταξύ των δυνάμεων της αστυνομίας και ενός μεγάλου μέρους της εργατικής τάξης. Η στάση της αστυνομίας έχει εξεγείρει όλο το λαό.\nΣτις 10 1/2 γίνηκε συγκέντρωση 7 χιλιάδων απεργών καπνεργατών έξω από τα γραφεία του σωματείου τους και άκουσαν τους ομιλητές της απεργιακής επιτροπής που κατηγορήσανε την κυβέρνηση ότι παρελκύει την επίλυση των αιτημάτων τους και προσπαθεί να χρησιμοποιήσει τους Κουτουρίδη, Μαλαμίδη κλπ. στο ξεπούλημα της απεργίας. Οι συγκεντρωμένοι απεργοί ξεσπάσανε σε αποδοκιμασίες και φώναζαν πως πρέπει εντονότερα να διεκδικήσουν τα αιτήματά τους.\n«Πρέπει να τους δείξουμε τη γροθιά μας», φώναζαν μ' ένα στόμα.\nΣτο τέλος εγκρίθηκε ψήφισμα διαμαρτυρίας για τη στάση της κυβέρνησης και ζητείται η άμεση επίλυση των αιτημάτων τους.\nΓια την επίδοση του ψηφίσματος στη Γενική Διοίκηση προτάθηκε 15μελής επιτροπή καπνεργατών. Τότε όλη η μάζα των συγκεντρωμένων με μια φωνή φώναξε: «Ολοι μαζί θα πάμε, όλοι μαζί», και ξεχύθηκαν οι απεργοί από την οδό Ελένης Σβορώνου, όπου βρίσκεται το σωματείο τους, στην οδό Εγνατίας, για να πάνε στη Γενική Διοίκηση. Στην οδό Εγνατίας είχαν παραταχτεί μεγάλες δυνάμεις πεζής και έφιππης χωροφυλακής, στρατός και αντλίες. Μόλις οι καπνεργάτες προχώρησαν, οι χωροφύλακες όρμησαν και, σταματώντας τους για λίγο, αφήσανε να περάσουν μόνο όσοι αποτελούσαν την επιτροπή για την επίδοση του ψηφίσματος. Οι καπνεργάτες δε δείλιασαν. Μια στιγμή σπάσανε τη ζώνη και συνεχίσανε το δρόμο τους. Τότε επιτεθήκανε όλες οι δυνάμεις της αστυνομίας. Οι έφιπποι με σπαθιά και οι πεζοί με υποκοπάνους χτυπούσαν με λύσσα άντρες και γυναίκες, όποιον βρίσκανε μπροστά τους.\nΟι απεργοί αμυνθήκανε χρησιμοποιώντας ό,τι βρίσκανε, ξύλα, τούβλα, σκάλες, κλπ. Η αστυνομία άρχισε τότε να πυροβολεί.\nΞετυλίχτηκαν τότε σκηνές πραγματικού ηρωισμού των διαδηλωτών. Οι γυναίκες ρίχνονταν χάμω και τσαλαπατιώνταν, τους σκίζανε τα ρούχα και τις χτυπούσαν με τα σπαθιά και τους υποκοπάνους, που δεν πάψανε ν' ανεβοκατεβαίνουνε πάνω στους διαδηλωτές, ενώ οι σφαίρες σφυρίζανε παντού. Οι διαδηλωτές αμύνονταν ηρωικά, απελευθέρωναν συναδέλφους τους και αποκρούανε τις επιθέσεις. Μερικοί αρπάξανε από τους χωροφύλακες 2 όπλα και τα κάνανε συντρίμμια. Μια εργάτρια τραυμάτισε με τούβλο και έριξε χάμω έναν αστυνομικό, ενώ άλλοι τραβούσαν τα όπλα από τους χωροφύλακες, συγκρούονταν στήθος προς στήθος με αυτούς και χρησιμοποιούσαν για όπλα τις πέτρες. Από τα παράθυρα των σπιτιών και τα πατάρια των μαγαζιών, οι κάτοικοι και οι εργάτες ζητωκραύγαζαν υπέρ των διαδηλωτών και ρίχνανε πέτρες, γλάστρες και ό,τι άλλο βρίσκανε ενάντια στους χωροφύλακες.\nΥστερώτερα γίνηκε επέλαση ενάντια στη μεγαλύτερη ομάδα των καπνεργατών που είχε μείνει στην οδό Ελ. Σβορώνου. Οι καπνεργάτες αφόπλισαν πολλούς χωροφύλακες. Οι απεργοί καταδιωκόμενοι ανασυγκροτηθήκανε παρακάτω και εξακολουθήσανε ν' αμύνονται με πέτρες.\nΟι επαγγελματίες τούς έπαιρναν μέσα στα μαγαζιά τους για να τους προστατεύσουνε και να περιποιηθούνε τους τραυματίες, γιατί πολλοί είχανε κιόλας τραυματιστεί. Ολη η οδός Εγνατίας από την οδό Αριστοτέλους ώσαμε την πλατεία Βαρδάρι αναστατώθηκε. Οι επαγγελματίες κλείνανε τα μαγαζιά τους και αγανακτισμένοι καταφέρνονταν κατά της αστυνομίας. Οι οικοδόμοι που δούλευαν στις οικοδομές της οδού Εγνατίας, γιουχαΐζανε την αστυνομία και ζητωκραύγαζαν υπέρ των απεργών.\nΣτο Βαρδάρι γίνηκε νέα σύγκρουση, όταν μια μεγάλη ομάδα απεργών έφτασε κει από τις παρόδους της οδού Βασιλέως Κωνσταντίνου και ενώθηκε με τους τσαγκάρηδες, λαστιχάδες και τις καρεκλούδες, που κείνη την ώρα βγαίνανε από το Ενωτικό Κέντρο. Στη γωνία Ερμού και Βασιλέως Κωνσταντίνου γίνηκε κοινή εκδήλωση και όλος ο συγκεντρωμένος κόσμος τους χειροκροτούσε και ζητωκραύγαζε. Τότε αμέσως γίνηκε επέλαση της έφιππης χωροφυλακής και τραυματιστήκανε τρεις διαδηλωτές.\nΣτους δρόμους Βασιλέως Κωνσταντίνου και Μεγάλου Αλεξάνδρου κάθε φορά που περνούσαν αντλίες και έφιππη χωροφυλακή, ξεχύνονταν από τις παρόδους και βγαίναν από τα μαγαζιά οι εργάτες και αποδοκιμάζανε.\nΟταν η αστυνομία κατόρθωσε ν' αδειάσει την οδό Εγνατίας από τους διαδηλωτές, άρχισε ν' ανοίγει τα καταστήματα και να τραβάει έξω τους απεργούς που είχανε προφυλαχτεί μέσα. Τότε οι χωροφύλακες ξεσπούσαν με λύσσα πάνω στους άοπλους εργάτες.\nΔΙΑΔΗΛΩΣΕΙΣ ΚΑΙ ΣΥΓΚΡΟΥΣΕΙΣ ΜΕ ΤΟΥΣ ΑΠΕΡΓΟΥΣ ΥΦΑΝΤΟΥΡΓΟΥΣ\nΤην ίδια περίπου ώρα που διαδραματίζονταν οι ηρωικές συγκρούσεις των διαδηλωτών καπνεργατών απεργών, 2.500 απεργοί υφαντουργοί κι υφαντουργίνες, ύστερα απ' τη συγκέντρωσή τους στο Μπεξινάρ, όπου τους αναγγέλθηκε η κάθοδος στην απεργία και των υπόλοιπων εργοστασίων, διαδήλωσαν στην οδό 26 Οχτωβρίου με κατεύθυνση προς τη Γενική Διοίκηση. Συνόδευαν την απεργιακή επιτροπή τους που θα επέδιδε στο γενικό Διοικητή το ψήφισμα της συγκέντρωσης.\nΠαρά τη Γέφυρα του σταθμού ισχυρές αστυνομικές δυνάμεις είχαν φράξει το δρόμο κι απαγόρευαν στους διαδηλωτές να προχωρήσουν προς την πλατεία Βαρδαρίου. Οι απεργοί τότε τράβηξαν απ' τις παρόδους και συγκεντρώθηκαν στην οδό Μοναστηρίου, όπου συνάντησαν παραταγμένες καινούργιες αστυνομικές δυνάμεις. Προσπάθησαν να διασπάσουν τη ζώνη των χωροφυλάκων κι επακολούθησε άγρια συμπλοκή. Οι καννίβαλοι χωροφύλακες επετέθηκαν με τους υποκοπάνους έχοντας σαν κυριότερο στόχο μικρά κορίτσια 12 χρονών κι άλλοι με τα πιστόλια στα χέρια πυροβολούσαν συνεχώς για εκφοβισμό. Στον τόπο της σύγκρουσης συγκεντρώθηκαν αμέσως χιλιάδες πολίτες και ξέσπασαν σ' άγρια αποδοκιμασία των χωροφυλάκων, ενθαρρύνοντας τους απεργούς.\nΜια γριά, βλέποντας να κτυπούν οι καννίβαλοι ένα μικρό κοριτσάκι, πέταξε έναν κυβόλιθο και τραυμάτισε έναν αξιωματικό της χωροφυλακής.\nΗ έφιππη χωροφυλακή έκαμε αλλεπάλληλες επελάσεις για να σκορπίσει τους απεργούς. Μα αυτοί από μέσα απ' τα στενά τράβηξαν προς τη Γενική Διοίκηση όπου έφθασαν στις 12 1/2 η ώρα.\nΣτο αναμεταξύ στη Γενική Διοίκηση που είχε καταληφθεί στρατιωτικά, είχαν συγκεντρωθεί κι οι απεργοί καπνεργάτες, τσαγκάρηδες κλπ. κι αποδοκίμαζαν συνεχώς τους χωροφύλακες.\nΔιατάχθηκαν οι φαντάροι να επιτεθούν κατά των απεργών. Μ' αυτοί αρνήθηκαν ν' ακολουθήσουν τους επικεφαλής αξιωματικούς στην επίθεση κι έτσι αναγκάσθηκαν να ξαναγυρίσουν κι αυτοί στις θέσεις τους. Την ίδια στιγμή έκαμε επέλαση η έφιππη χωροφυλακή. Ανάμεσα στους χωροφύλακες και τους φαντάρους προκλήθηκε ψυχρότητα κι άλλαξαν βαρειές φράσεις. Οι χωροφύλακες βρίζανε τους φαντάρους. Αυτοί τους απάντησαν: «Θα σας δείξουμε». Οι επικεφαλής αξιωματικοί εξάλλου έπιασαν ένα λοχία και βρίζοντάς τον του έλεγαν: «και συ εργάτης είσαι παλιάνθρωπε»;\nΟΙ ΑΠΕΡΓΟΙ ΣΤΗΝΟΥΝ ΟΔΟΦΡΑΓΜΑΤΑ\nΟι διαδηλωτές υποχωρώντας ύστερα απ' τις συνεχείς επελάσεις της εφίππου χωροφυλακής, σταμάτησαν μπροστά σ' ένα σωρό από σκύρα κι άρχισαν μ' αυτά ν' αποκρούουν τις επελάσεις. Οι απεργοί στήσαν αμέσως οδοφράγματα για να παρεμποδίσουν τις επελάσεις. Μάχονταν αποφασιστικά. Οι γυναίκες έδειξαν επίσης άφθαστο ηρωισμό. Αποκρούσθηκαν 5 συνεχείς επελάσεις της εφίππου χωροφυλακής και τις αντλίες.\nΑπ' τους πυροβολισμούς που διαρκώς έπεφταν κι απ' τις φωνές των άγρια συγκρουομένων απεργών και χωροφυλάκων, αναστατώθηκε ολόκληρος η άνω πόλη. Ο κόσμος συγκεντρώθηκε στους εξώστες, στα παράθυρα και τις ταράτσες και διαμαρτύρονταν για τις δολοφονικές επιθέσεις των χωροφυλάκων. Οι οικοδόμοι μιας διπλανής οικοδομής μπήκαν στο πλευρό των αγωνιζομένων απεργών και πετούσαν πέτρες κατά των ορδών των χωροφυλάκων. Σε μια στιγμή ακούονται να χτυπούν δυνατά οι καμπάνες της άνω πόλης και να σημαίνουν συναγερμό. Απ' τις συνοικίες και τους συνοικισμούς κατεβαίνουν ομάδες, ομάδες γυναίκες και με φωνές ζητούν τους δικούς των.\nΟι συγκρούσεις στο αναμεταξύ συνεχίζονταν και γενικεύονταν. Σ' όλα τα γύρω στενά γίνονταν αληθινές μάχες. Κουστωδίες χωροφυλάκων αρπάζουν με τις επιθέσεις τους απεργούς κι ιδιαίτερα γυναίκες και τις δέρνουν άγρια. Οι απεργοί κι ο κόσμος που συγκεντρώθηκε κάνουν εξορμήσεις κι αποσπούν απ' τα χέρια των μαινόμενων χωροφυλάκων αιμόφυρτες εργάτριες. Μια νέα εργάτρια έριξε κάτω από το άλογο έναν έφιππο χωροφύλακα.\nΥστερα απ' τις επελάσεις των εφίππων και τις άγριες επιθέσεις των πεζών χωροφυλάκων που η μια διαδεχόταν την άλλη, κατορθώθηκε να σκορπισθούν οι συγκεντρωμένοι.\nΤΡΑΥΜΑΤΙΕΣ ΚΑΙ ΣΥΛΛΗΨΕΙΣ\nΣτις συγκρούσεις αυτές τραυματίσθηκαν 70 απεργοί. Αμέσως μετά τα γεγονότα άρχισαν ομαδικές συλλήψεις. Συλλαμβάνονταν όπου κι αν βρίσκονταν εργάτες κι εργάτριες των διαφόρων επαγγελμάτων. Ο αριθμός των συλληφθέντων είναι άγνωστος. Μόνο στο τμήμα καταδίωξης κρατούνται 12 εργάτριες και στο 8ο τμήμα άλλες 6.\nΟ αριθμός των τραυματισθέντων σ' όλες τις συγκρούσεις είναι ανυπολόγιστος. Κατά πάσαν πιθανότητα πλησιάζει τους 300. Βαρειά τραυματισμένοι είναι οι: Αναστ. Κοσμίδης, τραύμα με υποκόπανο στο κεφάλι, Αβραάμ Γιουνάς, Κωνστ. Μουλαδούλης, Ελευθέριος Σιμτσαρής, Ελένη Χαραλαμπίδου, Σοφία Μυστακίδου, Βασιλ. Γαρουφαλίδου, στο χέρι με ξίφος, Μαριάνθη Πατεμλή, Αριστ. Βασιλειάδης, Κλεοπάτρα Υπερηφάνου κι άλλοι που δεν εξακριβώθηκαν ακόμη.\nΔΙΑΜΑΡΤΥΡΙΕΣ ΚΙ ΑΛΛΗΛΕΓΓΥΗ ΤΩΝ ΕΡΓΑΖΟΜΕΝΩΝ\nΟλος ο εργαζόμενος κόσμος είναι καταγανακτισμένος για τις δολοφονικές επιθέσεις της χωροφυλακής. Παντού ακούει κανένας συζητήσεις για την αγριότητα των ορδών των χωροφυλάκων. Το Ενωτικό Κέντρο καλεί τις οργανώσεις της δύναμής του να κατέβουν σε 24ωρη απεργία αμέσως. Οι επαγγελματίες της οδού Εγνατίας αποφάσισαν να κατέβουν αύριο σε 24ωρη απεργία σ' ένδειξη διαμαρτυρίας για τα αιματηρά γεγονότα και αλληλεγγύης προς τους απεργούς.\nΗ απεργιακή επιτροπή των καπνεργατών, η Πανελλαδική Καπνεργατική Ομοσπονδία, το σωματείο των υφαντουργών κι όλες σχεδόν οι λοιπές οργανώσεις με ανακοινωθέντα διαμαρτύρονται για τις δολοφονικές επιθέσεις της χωροφυλακής και ζητούν την βαρειά τιμωρία των υπευθύνων και την επίλυση των ζητημάτων των απεργών.\nΑΝΑΚΟΙΝΩΣΗ ΓΕΝΙΚΗΣ ΚΑΙ ΕΝΩΤΙΚΗΣ ΣΥΝΟΜΟΣΠΟΝΔΙΑΣ ΕΡΓΑΤΩΝ ΕΛΛΑΔΟΣ\nΠήραμε και δημοσιεύουμε την παρακάτω ανακοίνωση:\n«Οι Διοικήσεις των δυο Συνομοσπονδιών, ενδιαφερόμενες για τη νικηφόρο έκβαση του αγώνος των καπνεργατών, ανέλαβαν να διεξάγουν από κοινού τας διαπραγματεύσεις με την Κυβέρνηση και τους καπνεμπόρους.\nΗ λύσις θα είναι έγκυρος και οριστική μόνον εφ' όσον θα είναι σύμφωνοι και οι αντιπρόσωποι των καπνεργατών.\nΟι Διοικήσεις των δυο Συνομοσπονδιών καλούν τους καπνεργάτες, καπνεργάτριες και στοιβαδόρους να συνεχίσουν με συνοχήν και φανατισμόν τον αγώνα τους, ενωμένοι μέχρι της τελικής νίκης.\nΟι συγκρούσεις και οι ξυλοδαρμοί εναντίον των καπνεργατών μόνον τους εχθρούς των καπνεργατών εξυπηρετούν. Αποδοκιμάζομεν κάθε τέτοια ενέργεια από οπουδήποτε κι αν προέρχεται και πρέπει να τεθεί οριστικόν τέρμα σ' αυτές. Οι καπνεργάτες, καπνεργάτριες και στοιβαδόροι, ανεξαρτήτως των πραγματικών τους διαφορών, οφείλουν ν' αντιμετωπίσουν ενωμένοι τους κοινούς τους εχθρούς καπνεμπόρους και απεργοσπάστες.\nΣήμερα οι Διοικήσεις των δυο Συνομοσπονδιών κάνουν κοινά διαβήματα στην Κυβέρνηση για την ικανοποίηση των αιτημάτων των καπνεργατών.\nΚαλούμεν ολόκληρον την εργατική τάξιν της χώρας να ευρίσκεται σε επιφυλακή, έτοιμη να κατέλθει στον αγώνα σε ενίσχυση των ηρωικά αγωνιζομένων καπνεργατών».\nΑθήνα, 8 Μαΐου 1936\nΔιά την Γενικήν Συνομοσπονδίαν\nΟ Γενικός Γραμματέας Ι. Καλομοίρης\nΔιά την Ενωτικήν Γεν. Συνομ/δίαν\nΟ Γενικός Γραμματέας Κ. Θέος\nΚΟΙΝΟ ΔΙΑΒΗΜΑ ΤΩΝ ΔΥΟ ΣΥΝΟΜΟΣΠΟΝΔΙΩΝ\nΕπίσης, πήραμε την παρακάτω ανακοίνωση των δύο Συνομοσπονδιών:\n«Οι Διοικήσεις των δύο Εργατικών Συνομοσπονδιών παρουσιάσθηκαν στον Υφυπουργό της Εθν. Οικονομίας και εζήτησαν εξ ονόματος ολόκληρης της εργατικής τάξης και όλων των απεργούντων καπνεργατών, όπως δοθεί το ταχύτερον μια ικανοποιητική λύσις στα αιτήματα των καπνεργατών.\nΕπίσης, επέστησαν την προσοχήν του κ. Υφυπουργού επί των τρομοκρατικών μέτρων των αρχών και ιδίως του Βόλου, όπου την εργατικήν τάξιν ανησυχεί η παρουσία του ήρωος των γεγονότων των Καλαμών και Ηρακλείου αξιωματικού Παπασταματίου.\nΟ κ. Υφυπουργός διαβεβαίωσε τους αντιπροσώπους των δύο Συνομοσπονδιών, ότι εντός της ημέρας θα δοθεί λύσις εις τα αιτήματα των καπνεργατών.\nΟι Διοικήσεις των δύο Συνομοσπονδιών εζήτησαν ακρόασιν παρά τω Πρωθυπουργώ, όπως εκθέσωσιν εις αυτόν τας απόψεις του συνόλου της εργατικής τάξης.\nΟι καπνεργάτες οφείλουν να επιμείνουν ακλόνητοι στον αγώνα».\nΔιά την Γενικήν Συνομοσπονδίαν Εργατών Ελλάδος\nΟ Γεν. Γραμματεύς ΙΩΑΝ. ΚΑΛΟΜΟΙΡΗΣ\nΔιά την Ενωτικήν Γενικήν Συνομοσπονδίαν Εργατών Ελλάδος\nΟ Γεν. Γραμματεύς ΚΩΣΤΑΣ ΘΕΟΣ\nΗ ΑΠΑΝΤΗΣΗ ΤΗΣ ΚΥΒΕΡΝΗΣΗΣ\nΕλάβαμε αργά το βράδυ το παρακάτω ανακοινωθέν:\n«Χθες το εσπέρας εις το Υπουργείον των Εσωτερικών εκλήθησαν οι δύο Συνομοσπονδίες και τους ανεκοινώθη η απάντηση της Κυβέρνησης.\nΟι Διοικήσεις των δύο Συνομοσπονδιών, συνελθούσαι εις σύσκεψιν και ζητήσασαι και την γνώμην και των εκπροσώπων των καπνεργατών, συνεζήτησαν διά μακρών επί της απαντήσεως. Διεπιστώθη ομοφώνως εκ της συζητήσεως, ότι η απάντησις της Κυβερνήσεως όχι μόνον δεν ικανοποιεί τας απαιτήσεις των καπνεργατών, αλλά και σε ωρισμένας περιπτώσεις υποβιβάζει το σημερινόν ημερομίσθιον των καπνεργατών. Αποτελεί λοιπόν πρόκλησιν προς τον καπνεργατικόν κόσμο καθ' όσον δι' αυτής αφαιρούνται κεκτημένα δικαιώματα.\nΟι διοικήσεις και των δύο Συνομοσπονδιών επιδίδουν σήμερον αναλυτικήν απάντησιν, συνερχόμεναι δε εκτάκτως εντός της σήμερον θέλουν καθορίσει την περαιτέρω στάσιν της εργατικής τάξεως».\nΤΟ ΕΝΩΤΙΚΟ ΕΡΓΑΤΙΚΟ ΚΕΝΤΡΟ\nΤο Ενωτικό Εργατικό Κέντρο Αθήνας χαιρετίζει το γεγονός της κοινής εμφάνισης των δύο ανωτέρων συνδικαλιστικών οργανισμών της χώρας μας, της Ενωτικής Γενικής Συνομοσπονδίας των Εργατών και της Γενικής Συνομοσπονδίας των Εργατών και εκφράζει την ευχή, πως η συνεργασία αυτή επιβάλλεται να συνεχιστεί και να αποκρυσταλλωθεί μόνιμα για το συμφέρον των εργαζομένων.\nΗ ΟΜΟΣΠΟΝΔΙΑ ΗΛΕΧΤΡΙΣΜΟΥ\nΗ Ομοσπονδία Ηλεχτρισμού μάς έστειλε την παρακάτω ανακοίνωση:\n«Η Εκτελεστική Επιτροπή της Ομοσπονδίας Εργατών Ηλεκτρισμού, λαβούσα γνώσιν της επελθούσης συμφωνίας μεταξύ της Γενικής Συνομοσπονδίας Εργατών Ελλάδος και της Ενωτικής Γενικής Συνομοσπονδίας Εργατών Ελλάδος διά την από κοινού αντιμετώπισιν του δημιουργηθέντος καπνεργατικού ζητήματος, ΧΑΙΡΕΤΙΖΕΙ το γεγονός αυτό.\nΠλην πρέπει να αποτελέση την απαρχήν της αποκαταστάσεως της Συνδικαλιστικής Ενότητας των Εργατών της Χώρας μας.\nΕξ ονόματος των χιλιάδων εργατών που εκπροσωπεί η Ομοσπονδία μας ΔΙΑΜΑΡΤΥΡΕΤΑΙ εντονότατα για την μη επίλυσιν των αιτημάτων των καπνεργατών, διά την παρελκυστικήν τακτικήν της Κυβερνήσεως και τα λαμβανόμενα τρομοκρατικά μέτρα (συλλήψεις, τραυματισμούς κλπ.) κατά των απεργών και ζητεί την άμεσον ικανοποίησιν των δικαίων αιτημάτων αυτών, ως και την κατάπαυσιν της τρομοκρατίας.\nΚαλούμεν όλα τα Τμήματά μας και ιδιαίτερα τα ευρισκόμενα σε Καπνεργατικά Κέντρα, να ενισχύσωσι με όλα τα μέσα τους αγωνιζόμενους Καπνεργάτας, γιατί η νίκη τους είναι και νίκη ολοκλήρου της Εργατικής τάξεως.\nΕν Αθήναις τη 8 Μαΐου 1936\nΕκ του Γραφείου της Ομοσπονδίας»\nΘΑ ΚΗΡΥΧΤΕΙ Ο ΣΤΡΑΤΙΩΤΙΚΟΣ ΝΟΜΟΣ - ΑΠΕΙΛΗΤΙΚΕΣ ΔΗΛΩΣΕΙΣ ΤΟΥ ΛΟΓΟΘΕΤΗ\nΟ Υπουργός των Εσωτερικών Λογοθέτης δήλωσε χτες ότι μετά τη χτεσινή σύσκεψη που έγινε μαζί με τους εκπροσώπους των καπνεμπόρων, δεν δικαιολογείται η συνέχιση της απεργίας των καπνεργατών.\n«Αν συνεχισθεί η απεργία, είπε ο Λογοθέτης, τότε η Κυβέρνηση θα πάρει το μέρος των καπνεμπόρων, θα εφαρμόσει αυστηρά μέτρα κατά των απεργών και θα προστατεύσει με κάθε τρόπο την ελευθερία της εργασίας».\nΗ Κυβέρνηση, πρόσθεσε ο Λογοθέτης, θα εφαρμόσει και το στρατιωτικό νόμο στην περίπτωση που η απεργία συνεχισθεί.\nΓια το ζήτημα των αυστηρών μέτρων κατά των απεργών συνεργάστηκε χτες ο Λογοθέτης με τους διοικητές των δύο Ασφαλειών Αγγελέτο και Κατραμπασά.\nΠΕΙΡΑΙΑΣ, 8 του Μάη, - Διαμαρτυρόμεθα δολοφονικήν επίθεσιν αστυνομικών αρχών Βόλου - Θεσσαλονίκης εναντίον απεργών, συλλήψεις και εξαπολυθείσαν τρομοκρατίαν, αιτούμεν άμεσον αποδοχήν αιτημάτων, τιμωρίαν δολοφόνων, συνδικαλιστικάς ελευθερίας.\nΕντολή 1.800 απεργών καπνεργατών Χαραλάμπους,\nΚΑΡΔΙΤΣΑ, 8 του Μάη, - Επαγγελματικός, βιοτεχνικός και εργατικός κόσμος Καρδίτσης ζητεί ταχείαν επίλυσιν δικαίων καπνεργατικών αιτημάτων, συμφώνως υπομνήματος Πανελλαδικής Καπνεργατικής Ομοσπονδίας.\nΟμοσπονδία επαγγελματιών Καρδίτσης Παπαμάνος, Σύλλογος Παντοπωλών Τσιαμτσακόπουλος, Σύλλογος υποδηματεργατών Μαστρογεώργος, Σύλλογος οινομαγείρων Καζάσης, Σύλλογος κουρέων Πετρόπουλος, Σύλλογος ραπτών Χαρκπλιάς, Σύλλογος εγχώριων προϊόντων Καφαντάρης, Σύλλογος καρροποιών Χονδρομάρης, επαγγελματικός Σύλλογος Ρουσμένης, Σύλλογος χρυσοχόων και ωρολογοποιών Παύλου, Σύλλογος ατυχησάντων καπνεμπόρων Τσάνος, Σύλλογος αμαξοκαρραγωγέων Ζαφείρης, Σύλλογος καφεζαχαροπλαστών Τσούτσιος, Σύλλογος σαγματοποιών Αμπατζής, Σύλλογος γαλακτοπωλών Τσιάκος, Καπνεργατική Ενωσις Καρδίτσης Τσερέκας, Σύλλογος εργατών οικοδομών Ψύχος, Συνδικάτον εργατών σκαπανέων Κουτσομπός, Σωματείον υποδηματεργατών Σικιώτης, Σωματείον φορτοεκφορτωτών Κατσάνης, Συνδικάτον εργατών επισιτισμού Γουσόπουλος, Ενωσις φυματικών Τσερέπος, Σωματείον αρτεργατών Μουργκάνης.\nΕΚΤΑΚΤΗ ΕΚΔΟΣΗ ΤΟΥ «ΡΙΖΟΣΠΑΣΤΗ» ΣΤΙΣ 9 ΜΑΗ\nΜΕ ΘΩΡΑΚΙΣΜΕΝΑ ΑΥΤΟΚΙΝΗΤΑ ΠΟΛΥΒΟΛΑ ΚΑΙ ΤΑΝΚΣ ΜΑΤΟΚΥΛΙΣΑΝ ΟΙ ΑΡΧΕΣ ΤΟ ΛΑΟ ΤΗΣ ΘΕΣΣΑΛΟΝΙΚΗΣ\nΕΞΑΚΡΙΒΩΘΗΚΑΝ ΤΡΙΑΝΤΑ ΣΚΟΤΩΜΕΝΟΙ ΕΡΓΑΤΕΣ ΩΣ ΤΗ ΣΤΙΓΜΗ - ΚΗΡΥΧΤΗΚΕ ΠΑΛ. ΑΠΕΡΓΙΑ - ΠΟΛΥΩΡΕΣ ΜΑΧΕΣ ΜΕ ΟΔΟΦΡΑΓΜΑΤΑ\nΠΑΡΑ ΤΗΝ ΕΠΙΣΤΡΑΤΕΥΣΗ ΠΕΤΥΧΕ 100% Η ΑΠΕΡΓΙΑ ΣΙΔΗΡΟΔΡΟΜΙΚΩΝ ΚΑΙ ΤΡΟΧΙΟΔΡΟΜΙΚΩΝ\nΘΕΣΣΑΛΟΝΙΚΗ, 9 του Μάη. (Του ανταποκριτή μας). - Η απεργία των αυτοκινητιστών και των τροχιοδρομικών πέτυχε απόλυτα. Κανένα αυτοκίνητο και κανένα τραμ δεν κινήθηκε. Το ίδιο, πέτυχε απόλυτα και η απεργία των σιδηροδρομικών της Βόρειας Ελλάδας. Στο πλευρό των αγωνιζόμενων απεργών κατεβήκανε οι ραφτεργάτες, οι οικοδόμοι, όλοι οι εργάτες και οι εργάτριες πλεκτηρίων, οι εργάτες υποκαμίσων αποφασισμένοι και αυτοί να αγωνιστούνε για την τελειωτική νίκη. Οι χωροφύλακες πήγαν να εμποδίσουν τις εργάτριες πλεκτηρίων να βγουν από το εργοστάσιο αλλά επενέβηκε ο κόσμος και ανάγκασε τους χωροφύλακες να υποχωρήσουνε. Οι παραπάνω απεργοί υπολογίζονται σε 600.\nΗ Θεσσαλονίκη στρατοκρατείται. Περίπολα στρατού και χωροφυλακής, αντλίες και θωρακισμένα αυτοκίνητα ανεβοκατεβαίνουν στους δρόμους. Στα κεντρικά και στα επίκαιρα σημεία της πόλης στήθηκαν πολυβόλα.\nΤο Γ' Σώμα Στρατού τοιχοκόλλησε σ' όλους τους δρόμους ανακοινωθέν με τα διατάγματα για την επιστράτευση των σιδηροδρομικών, των τροχιοδρομικών και των ηλεκτρολόγων. Οπως είναι γνωστό, οι παραπάνω απεργοί καλούνται να παρουσιαστούνε ώσαμε τις 12 το μεσημέρι, αλλοιώς θα συλλαμβάνουνται σα λιποτάχτες και θα δικάζουνται στα στρατοδικεία.\nΟι επαγγελματίες των κεντρικών δρόμων κλείσανε τα μαγαζιά τους (90%) χωρίς να πάρουν εντολή από την Ομοσπονδία τους και τρομοκρατημένοι και αγαναχτισμένοι από τα στρατοκρατικά μέτρα πήρανε απόφαση να παρουσιαστούνε σήμερα με τη διοίκηση της Ομοσπονδίας τους στη Γενική Διοίκηση και να απαιτήσουν την αποδοχή των αιτημάτων των καπνεργατών.\nΣτη Γενική Διοίκηση θα παρουσιαστούνε στις 12 και όλες οι εργατικές οργανώσεις και θα ζητήσουν το άνοιγμα των Κέντρων, την αθώωση όλων των συλληφθέντων και την αποδοχή των αιτημάτων όλων των εργατικών κλάδων.\nΜε πρωτοβουλία της Ομοσπονδίας των Επαγγελματιών γίνεται μεγάλη σύσκεψη των επαγγελματικών, κοινωνικών και επιστημονικών οργανώσεων της Θεσσαλονίκης. Στη σύσκεψη αυτή θα συζητηθούνε τα αιτήματα των εργατών και θα υποβληθεί υπόμνημα και διαμαρτυρία στη Γενική Διοίκηση.\nΟλος ο κόσμος συγκεντρώνεται στους δρόμους. Οι ένοπλες δυνάμεις προσπαθούν με κάθε τρόπο να διαλύσουν τους συγκεντρωμένους και συνεχώς δημιουργούνται επεισόδια.\nΣτο καπνομάγαζο της Αυστροελληνικής, η αστυνομία επετέθηκε και χτύπησε την απεργιακή φρουρά. Ο κόσμος, που παίρνει πάντοτε μέρος στο πλευρό των αγωνιζομένων, επενέβηκε και ματαίωσε τα σχέδια των χωροφυλάκων. Γίνηκε σύγκρουση μεταξύ αστυνομίας από τη μια και κόσμου και απεργιακής φρουράς από την άλλη. Σ' αυτήν εδώ την σύγκρουση τραυματίστηκε ο απεργός καπνεργάτης Διαμαντόπουλος.\nΣτο πλεκτήριο Μαυρίδη γίνηκε άλλη σύγκρουση αστυνομίας και εργατριών, που πήγαν να διώξουν τις λίγες απεργοσπάστριες. Ο κόσμος κι εδώ επεμβαίνοντας έδειξε πάλι ότι βρίσκεται στο πλευρό των αγωνιζόμενων απεργών.\nΠαρ' όλα αυτά τα άγρια μεσαιωνικά μέτρα, οι ηρωικοί απεργοί, σιδηροδρομικοί και τροχιοδρομικοί, πήραν την απόφαση και δήλωσαν πως δεν θα παρουσιαστούνε εκεί που τους καλούν τα διατάγματα της επιστράτευσης και δε θα υποχωρήσουνε μπροστά σε κανένα μέτρο των υπηρετών του κεφαλαίου.\nΘΕΣΣΑΛΟΝΙΚΗ, 9 του Μάη (Ωρα 12.30).\nΑυτή τη στιγμή όλη η Θεσσαλονίκη βουίζει απ' τους πυροβολισμούς. Εξω απ' το Συνδικάτο των Αυτοκινητιστών στάθηκε ένα αυτοκίνητο γεμάτο από χωροφύλακες. Οι εργάτες κατέβηκαν, κυνήγησαν τους χωροφύλακες και κυρίευσαν το αυτοκίνητο. Αμέσως έγινε επέλαση ιππικού κατά του πλήθους, που ήταν συγκεντρωμένο στην οδό Εγνατίας, στις γωνίες των οδών Μεγάλου Αλεξάνδρου και Βενιζέλου. Τα πλήθη έστησαν οδοφράγματα από βαρέλια και άλλα αντικείμενα σε πολλά σημεία των δρόμων. Ο κόσμος αντεπιτίθεται κατά της αστυνομίας με πέτρες και ό,τι άλλο βρίσκει μπροστά του. Η αστυνομία πυροβολεί συνεχώς. Υπάρχουν 20 τραυματίες. Ο ισραηλίτης εργάτης (νικελωτής) Ιντο σκοτώθηκε με τραύμα σφαίρας στο κεφάλι. Στο σταθμό πρώτων βοηθειών μεταφέρονται συνεχώς θύματα. Ο κόσμος είναι καταγαναχτισμένος. Σ' όλους τους δρόμους είναι συγκεντρωμένα μεγάλα πλήθη από εργάτες και επαγγελματίες, στους οποίους μιλάνε διάφοροι ρήτορες.\nΤα θωρακισμένα αυτοκίνητα περιτρέχουν τους δρόμους. Ολα τα μαγαζιά κλείσανε.\nΑπήργησαν κι οι λιμενεργάτες. Το λιμάνι είναι νεκρωμένο.\nΜπροστά στο υφαντουργείο Υφανέτ έγινε σύγκρουση εργατριών και χωροφυλάκων. Επενέβη το πλήθος και υπεράσπισε τις εργάτριες.\n17 ΟΙ ΔΟΛΟΦΟΝΗΘΕΝΤΕΣ\nΚατά πληροφορίες απ' τη Θεσσαλονίκη προς τις εργατικές οργανώσεις ως τις 6 η ώρα μ.μ. είχαν βρεθεί 17 σκοτωμένοι και 140 τραυματίες. Πολλοί απ' τους τελευταίους είναι βαρειά τραυματισμένοι. Αρκετοί απ' τους σκοτωμένους έχουν χτυπηθεί με πολυβόλα και τα κορμιά τους έχουν τεμαχιστεί. Αυτοκίνητα του δήμου και του Ερυθρού Σταυρού γυρίζουν την πόλη και μαζεύουν πτώματα σκοτωμένων και τραυματίες που μεταφέρονται στο δημοτικό νοσοκομείο και τις κλινικές.\nΚατά τις ίδιες πληροφορίες, οι σιδηροδρομικοί της Θεσσαλονίκης στις 6 η ώρα είχαν συγκεντρωθεί στο σύνδεσμό τους κι ότι συνεχίζουν την απεργία.\nΔΙΑΔΗΛΩΣΗ ΜΕ ΝΕΚΡΟ\nΘΕΣΣΑΛΟΝΙΚΗ, 9 - 5 - 1936. (Του ανταποκριτού μας).-- Σχετικά με τα πρωινά γεγονότα σας δίνω και τις εξής πληροφορίες. Οταν σκοτώθηκε στην σύγκρουσι που έγινε στους δρόμους Μ. Αλεξάνδρου, Πτολεμαίου, Συγγρού και Εγνατίας ένας σωφέρ οι χιλιάδες των απεργών παρά τις καννιβαλικές επιθέσεις των αρχών και τους πυροβολισμούς που ρίχνονταν κατόρθωσαν να γίνουν κύριοι της καταστάσεως. Πήραν το νεκρό, τον έβαλαν σε αυτοκίνητο και όλη η ανθρωποθάλασσα με κατάρες και αναθέματα και ζητωκραυγές υπέρ της απεργίας τους πήγαν στη Γενική Διοίκηση. Ηταν τόσο μεγάλος ο όγκος και τέτοια η αγανάχτηση και μαχητικότητα των διαδηλωτών που οι αρχές δεν τόλμησαν πια να επέμβουν. Οι διαδηλωτές λιθοβόλησαν το Διοικητήριο και κατόπιν όλοι μαζί τράβηξαν προς το Βαρδάρι.\nΣΤΡΑΤΟΚΡΑΤΕΙΤΑΙ Η ΠΟΛΗ\nΘΕΣΣΑΛΟΝΙΚΗ, 9 του Μάη.-- Ολη η πόλη έχει αποκλειστεί από τμήματα στρατού, πολυβόλα, θωρακισμένα αυτοκίνητα και τανκς. Τη διοίκηση της πόλης ανάλαβε ο σωματάρχης Ζέππος, στα διάφορα δε διαμερίσματα της πόλης εγκαταστάθηκαν και διοικητές στρατιωτικοί συνταγματάρχες. Η κατάσταση παρουσιάζει όψη πολεμική.\nΘΕΣΣΑΛΟΝΙΚΗ, 9 - 5 - 1936. (Του ανταποκριτού μας). (ώρα 4 μ.μ.) - Η κατάστασις που επικρατεί σ' όλη την πόλη είναι τέτοια που δύσκολα κανείς μπορεί να δώσει συγκεκριμένες πληροφορίες. Σ' όλη την πόλη συμπλοκές και συγκρούσεις λαβαίνουν χώρα. Η πόλη στρατοκρατείται. Οι συγκεντρώσεις και διαδηλώσεις διαδέχονται η μια την άλλη.\nΟι τροχιοδρομικοί και σιδηροδρομικοί σε συγκεντρώσεις τους αποφάσισαν να συνεχίσουν τον αγώνα τους παρά το διάταγμα για επιστράτευσή τους.\nΣυγκεντρώσεις και διαδηλώσεις μαζικότατες λαβαίνουν χώρα επίσης στους συνοικισμούς. Ιδιαίτερα στην Τούμπα οι υφαντουργοί απεργοί συγκρότησαν αλλεπάλληλες συγκεντρώσεις και διαδηλώσεις μεγάλες. Εγιναν συγκρούσεις. Οι αρχές πυροβόλησαν.\nΕΓΙΝΑΝ ΕΚΑΤΟΝΤΑΔΕΣ ΣΥΛΛΗΨΕΙΣ\nΘΕΣΣΑΛΟΝΙΚΗ, 9 - 5 - 1936. (Του ανταποκριτού μας).-- Την πόλη περιτρέχουν ισχυρές περιπολίες πεζές και έφιππες και τανκς. Ο στρατιωτικός διοικητής με προκήρυξή του απαγορεύει κάθε συγκέντρωση έστω και λίγων. Ωστόσο μεγάλες μάζες εργατών περιτρέχουν τους δρόμους της πόλης.\nΕπίσης όλες οι καμπάνες των εκκλησιών χτυπάν για να συγκεντρωθεί ο λαός σε πάνδημο συλλαλητήριο.\nΕχουν ενεργηθεί εκατοντάδες συλλήψεων μέχρι στιγμής, εξακολουθούν δε να γίνονται και άλλες. Παρ' όλα αυτά η συνοχή των απεργών είναι απερίγραπτη.\nΜεταξύ των συλληφθέντων είναι και ο απότακτος ίλαρχος κ. Σταυρούδης. Στο φρουραρχείο εγκαταστάθηκε ειδικός Εισηγητής του Γ' Σώματος Στρατού ο οποίος ετοιμάζει αράδα δικογραφίες για παραπομπή στο Στρατοδικείο κείνων απ' τους απεργούς Σιδηροδρομικών και Τροχιοδρομικών που ως το μεσημέρι δεν έλυσαν την απεργία.\nΟι απεργιακές επιτροπές των διαφόρων κλάδων έβγαλαν ανακοινωθέντα που τονίζουν ότι οι αγώνες θα συνεχισθούν ως την τελική νίκη.\nΘΕΣΣΑΛΟΝΙΚΗ, 9 του Μάη. (Του ανταποκριτή μας).-- Απήργησαν και οι εργάτες ηλεκτροφωτισμού. Μόνο τρεις ξένοι μηχανικοί δουλεύουν που κατά πάσα πιθανότητα κι αυτοί θα πάρουν μέρος στον αγώνα. Ετσι κατά πάσα πιθανότητα η πόλη θα 'ναι απόψε βυθισμένη στο σκότος.\nΕπίσης απήργησαν και οι αρτεργάτες όλοι. Διατάχθηκε δύναμη στρατού για την παρασκευή ψωμιού μα είναι βέβαιο πως θα παρουσιαστεί έλλειψη μεγάλη.\nΥπάρχει η πληροφορία ότι εντός της σήμερα θ' απεργήσουν και οι τυπογράφοι.\nΜπορεί να πει κανείς πως στο σύνολό της η εργατική τάξη της Θεσσαλονίκης βρίσκεται σε απεργία. Επίσης έκλεισαν τα καταστήματά τους όλοι οι επαγγελματίες. Η απεργία είναι πραγματικά παλλαϊκή και υπολογίζεται ότι οι απεργοί εργάτες φτάνουν τις 25-30 χιλιάδες.\nΤα χαρακτηριστικά γνωρίσματα του αγώνα αυτού είναι: Πρωτοφανής συνοχή, ενότητα, μαχητικότητα και ηρωισμός των απεργών. Απ' τ' άλλο μέρος: Πρωτοφανή τρομοκρατικά μέτρα.\nΣ' ΟΛΗ ΤΗ ΜΑΚΕΔΟΝΙΑ\nΘΕΣΣΑΛΟΝΙΚΗ, 9 του Μάη. (Του ανταποκριτή μας).-- Πληροφορίες απ' τις πόλεις της Μακεδονίας και Θράκης αναφέρουν ότι παντού συνεχίζονται οι απεργίες των καπνεργατών με μεγάλο φανατισμό, στις Σέρρες συνεχίζεται σ' όλους τους κλάδους, εις δε τη Δράμα κατέβηκαν και δυο-τρεις άλλοι εργατικοί κλάδοι.\nΗ αγανάχτηση σ' όλη τη Μακεδονία και Θράκη ύστερα απ' τα εδώ αιματηρά γεγονότα είναι μεγάλη ενάντια των αρχών και της Κυβέρνησης.\nΥπάρχουν πληροφορίες ότι πρόκειται ν' απεργήσουν και οι σιδηροδρομικοί της Θράκης.\nΚΑΙ ΟΙ ΦΟΙΤΗΤΕΣ\nΘΕΣΣΑΛΟΝΙΚΗ, 9 του Μάη. (Του ανταποκριτή μας).-- Υστερα απ' τα γνωστά γεγονότα απήργησαν και οι φοιτητές, οι οποίοι αποδοκίμασαν και τον Κανελλόπουλο που πήγε στο Πανεπιστήμιο.\nΔΟΛΟΦΟΝΗΣΑΝ ΑΝΑΝΔΡΑ ΠΑΙΔΙΑ ΤΟΥ ΕΡΓΑΖΟΜΕΝΟΥ ΛΑΟΥ - Ο ΛΑΟΣ ΘΑ ΤΟΥΣ ΕΚΔΙΚΗΘΕΙ!\n1) Δ. Αγλανίδης, 2) Ι. Πανόπουλος, 3) Σ. Ματαράνος, 4) Ε. Ζαχαρίου, 5) Ευδοκία Καρανικόλα, 6) Ι. Σενιόρ, 7) ένας σωφέρ, 8) ένας αγνώστου επωνύμου, 9) ένα κοριτσάκι 16 χρονών και άλλοι τρεις που δε μαθεύτηκαν τα ονόματά τους. Επίσης και άλλοι σκοτωμένοι που δεν εξακριβώθησαν ακόμα.\nΑΝΑΚΟΙΝΩΣΗ ΤΩΝ ΕΡΓΑΤΙΚΩΝ ΣΥΝΟΜΟΣΠΟΝΔΙΩΝ\nΟι δυο Εργατικές Συνομοσπονδίες (Ενωτική και Γενική) έδωκαν προς δημοσίευση το παρακάτω ανακοινωθέν σήμερα. Το ανακοινωθέν βγήκε πριν ακόμα παρθούν οι πληροφορίες για τις σφαγές της Θεσσαλονίκης:\n«Οι Διοικήσεις των δυο Συνομοσπονδιών κατόπιν ομοφώνου γνώμης και των αντιπροσώπων των καπνεργατών, απορρίπτουν την από της Κυβερνήσεως προτεινόμενην λύσιν για τα ζητήματα των καπνεργατών. Η προτεινομένη λύσις χαρακτηρίσθηκε ως πρόκλησις εναντίον υπέρ σαράντα χιλιάδων αγωνιζομένων καπνεργατών και εναντίον ολοκλήρου της εργατικής τάξεως που τάχθηκε αλληλέγγυος μ' αυτούς. Γιατί η προτεινομένη λύσις ΕΛΑΤΤΩΝΕΙ τα μεροκάματα των καπνεργατών αντί να τα αυξήση.\nΟι διοικήσεις των δυο Συνομοσπονδιών παρουσιάζονται απόψε στον κ. Πρόεδρο της κυβερνήσεως για να εκθέσουν και λεπτομερώς τα συγκεκριμένα στοιχεία επί των οποίων βασίζονται αι διαπιστώσεις αυτές.\nΔιαμαρτυρόμεθα εξ ονόματος ολοκλήρου της εργατικής τάξεως δια τα μελετώμενα και λαμβανόμενα τρομοκρατικά μέτρα εναντίον των καπνεργατών και εναντίον ολοκλήρου της εργατικής τάξεως, διά τη δολοφονικήν επίθεσιν εναντίον των αόπλων και αθώων καπνεργατών Θεσσαλονίκης, Βόλου, Ξάνθης κλπ.\nΖητούμεν να μην επιστρατευθούν οι Σιδηροδρομικοί, Τροχιοδρομικοί κλπ. εργάται.\nΖητούμεν να μην εφαρμοσθή η υποχρεωτική διαιτησία που στραγγαλίζει το δικαίωμα της εργατικής τάξεως ν' αμύνεται με το μέσον της απεργίας.\nΖητούμεν να αρθούν όλα τα στρατοκρατικά, τρομοκρατικά μέτρα εναντίον των εργατών.\nΚαλούμεν όλους τους καπνεργάτας να επιμείνουν ακλόνητοι εις τον αγώνα.\nΚάνουμε έκκληση σ' όλους τους εργάτες και στα στελέχη και των δυο Συνομοσπονδιών ν' αφήσουν οριστικά τας συγκρούσεις μεταξύ τους και ν' αδελφωθούν για ν' αντιμετωπίσουμε από κοινού και αποφασιστικά τας κρίσιμους στιγμάς που διέρχεται το εργατικό κίνημα.\nΕφόσον τους αγώνας των καπνεργατών και ολοκλήρου της εργατικής τάξεως τον διαχειρίζονται από κοινού οι δυο Συνομοσπονδίαι κάθε σύγκρουση ανάμεσα στους οπαδούς και στα στελέχη των δυο Συνομοσπονδιών και των παράλληλων Ομοσπονδιών και Σωματείων, δυσκολεύει την οργάνωση του κοινού αγώνα. Ενωμένη η εργατική τάξη έχει όλη τη δύναμη να επιβάλει τα δίκαια των καπνεργατών και όλων των άλλων εργατών.\nΓια τη Γ.Σ.Ε.Ε.: Ο Γενικός Γραμματεύς Ι. Καλομοίρης\nΓια την Ε.Γ.Σ.Ε.Ε.: Ο Γενικός Γραμματεύς Κ. Θέος».\nΑΝΑΚΟΙΝΩΣΗ ΤΗΣ Π.Κ.Ο.\nΗ αντιπροσωπεία της Πανελλαδικής Καπνεργατικής Ομοσπονδίας έβγαλε σήμερα το παρακάτω ανακοινωθέν, σχετικά με τη λύση που δίνει στο καπνεργατικό ζήτημα η κυβέρνηση:\n«Η αντιπροσωπεία της Πανελλαδικής Καπνεργατικής Ομοσπονδίας, λαβούσα υπ' όψει της την δημοσιευθείσαν εις τον τύπον λύσιν του καπνεργατικού ζητήματος, διά του οποίου ο κ. υφυπουργός προσπαθεί να παρουσιάση την δεδομένην λύσιν ως ικανοποιούσαν τας καπνεργατικάς αξιώσεις.\nΑνακοινούμεν ότι όχι μόνον εις τον τερματισμόν του αγώνος δεν συνέτεινε η δεδομένη λύσις, αλλά τουναντίον αυτή αποτελεί πρόκλησιν και ειρωνείαν διά τους καπνεργάτας και ότι η καπνεργατική τάξις προκαλουμένη πλέον θα συνεχίση τον αγώνα της καθοδηγουμένη υπό των δύο Γενικών Συνομοσπονδιών, εις τας οποίας ανετέθη η περαιτέρω διαχείρισις του ζητήματος.\nΕίμεθα υποχρεωμένοι όπως διαμαρτυρηθώμεν εντόνως διότι η Κυβέρνησις κωλυσιεργείσασα επί σειράν ημερών δια την εξεύρεσιν δήθεν ικανοποιητικής λύσεως, μας παρουσίασε σήμερα ένα κατασκεύασμα του καπνεργατικού κεφαλαίου, διά του οποίου προσπαθούν να δημιουργήσουν εντύπωσιν ότι ικανοποιούνται αι εργατικαί αξιώσεις, ενώ τουναντίον ουδεμία βελτίωσις επέρχεται, εις πολλά δε σημεία και ειδικά επί των ημερομισθίων της Τόγκας μείωσις συντελείται λαμβανομένης υπ' όψει της λύσεως της 24ης Μαρτίου.\nΗ θέσις αυτή της Κυβερνήσεως ως και η εξαπολυθείσα βία και τρομοκρατία μαρτυρούν απροκάλυπτα ότι η καπνεργατική τάξις ετέθη εν διωγμώ και ότι η προστασία και η δικαιοσύνη του Κράτους απονέμεται μόνον εις το καπνεμπορικόν κεφάλαιον, το οποίον διά της χρησιμοποιήσεως του κρατικού μηχανισμού προσπαθεί να πνίξη στο αίμα την καπνεργατικήν αφύπνισιν και τούτο το επέτυχε διά της ομαδικής δολοφονίας των καπνεργατών Θεσσαλονίκης - Βόλου.\nΔιαμαρτυρόμεθα εντόνως διά τα μέτρα αυτά και καλούμεν την καπνεργατικήν τάξιν να συνεχίση τον αγώνα της μέχρι πλήρους αποδοχής των αιτημάτων της.\nΗ Αντιπροσωπεία της Πανελλαδικής Καπνεργατικής Ομοσπονδίας\nΑθήνα, τη 9 - 5 - 1936».\nΔΗΛΩΣΕΙΣ ΠΑΝΕΛΛΑΔΙΚΗΣ ΚΑΠΝΕΡΓΑΤΙΚΗΣ ΟΜΟΣΠΟΝΔΙΑΣ\nΣυντάκτης μας βρήκε τους αντιπροσώπους της Πανελλαδικής Καπνεργατικής Ομοσπονδίας, οι οποίοι του δήλωσαν τα παρακάτω:\n«Από την πρώτη μέρα της απεργίας ο Γεν. Διοικητής της Μακεδονίας δήλωσε στους καπνεργάτες: "Η δέχεσθε να γίνετε ένα μέρος από σας απεργοσπάστες, ή είμαι ο ισχυρότερος εγώ, έχω το στρατό και τη χωροφυλακή και θα επιβληθώ". Βλέπουμε έτσι πως πραγματοποίησε τις απειλές του σήμερα, που ανακοινώθηκε και το κατασκεύασμα - η λύση - που μαγείρεψε στην καπνεμπορική κουζίνα ο υφυπουργός Κασιμάτης.\nΤο στρατό και τη χωροφυλακή την έστρεψαν κατά των αόπλων εργατών και βάφτηκαν με εργατικό αίμα τα λιθόστρωτα Θεσσαλονίκης. Τα κοινωνικά ζητήματα, η ...φιλεργατική Κυβέρνηση τα έλυσε με το καυτό μολύβι. Οι καπνεργάτες θα ενισχύσουν αλύγιστοι τον αγώνα και θα νικήσουν. Αυτό ας το ξέρουν οι νοσηροί εγκέφαλοι των "κοινωνιολόγων υπουργών"».\nΔΗΛΩΣΕΙΣ ΤΟΥ ΜΕΤΑΞΑ\nΟ πρωθυπουργός Μεταξάς έκανε σήμερα τις εξής ανακοινώσεις με τις οποίες προσπαθεί να ρίξη τις ευθύνες στους απεργούς, φτάνει μάλιστα στο σημείο να μιλάει για πυροβολισμούς που τάχα έρριξαν οι απεργοί και άλλοι από τα σπίτια. Κι αυτά τη στιγμή που κι αυτός ο αστικός τύπος δημοσιεύει ανταποκρίσεις απ' τη Θεσσαλονίκη ότι πυροβόλησαν οι αρχές, οι οποίες και σκότωσαν πολλούς εργάτες. Σκοπός των τέτοιων δηλώσεων του Μεταξά είναι να καλμάρει την αγανάχτηση που προκλήθηκε σ' όλο το λαό απ' τις δολοφονίες αυτές και να προετοιμάσει το έδαφος για νέο, μεγαλύτερο ματοκύλισμα.\nΑΝΑΣΤΑΤΟΙ ΟΙ ΕΡΓΑΤΕΣ - ΓΕΝΙΚΗ ΑΠΕΡΓΙΑ ΣΤΗ ΜΥΤΙΛΗΝΗ\nΟι εργάτες της Αθήνας έχουν κυριολεκτικά ξεσηκωθεί απ' τις δολοφονικές σκηνές κατά των αγωνιζομένων ηρωικών αδελφών τους της Θεσσαλονίκης. Δεν έμεινε σωματείο και των τριών Εργατικών Κέντρων που να μη διαμαρτυρηθεί τηλεγραφικά στην κυβέρνηση.\nΤο Ενωτικό Εργατικό Κέντρο κάλεσε τα δύο άλλα ρεφορμιστικά Κέντρα στην από κοινού άμεση οργάνωση και κάθοδο σε πανεργατική απεργία. Ολα τα εργαζόμενα στρώματα του πληθυσμού της πρωτεύουσας και του Πειραιά βρίσκονται σε εξαιρετικό αναβρασμό.\nΣτον Πειραιά 800 καπνεργάτες διαδηλώσανε απ' τα γραφεία τους προς το Ταχυδρομείο με τα συνθήματα: «Κάτω οι δολοφόνοι», «θάνατος στους δολοφόνους», «μεροκάματο», και επέδωσαν έντονο τηλεγράφημα στην κυβέρνηση. Η αστυνομία παρακολουθούσε από μακρυά δίχως να τολμήσει να προκαλέσει.\nΕπίσης σωρεία τηλεγραφημάτων διαμαρτυρίας πήραμε απ' τις επαρχίες.\nΜΥΤΙΛΗΝΗ, 9 του Μάη. (Τηλεγράφημα του ανταποκριτού μας).-- Η συνέλευση των συμβουλίων των Ανεξάρτητων Συνδικάτων Μυτιλήνης αποφάσισε την κάθοδο σε απεργία αλληλεγγύης προς τους απεργούντας καπνεργάτες όλης της Ελλάδας και τους απεργούς λατόμους Μυτιλήνης.\nΩΡΑ 8.30 Μ.Μ. - ΠΟΛΥΩΡΗ ΣΥΣΚΕΨΗ ΓΙΑ ΤΟ ΚΑΠΝΕΡΓΑΤΙΚΟ ΖΗΤΗΜΑ - 30 ΟΙ ΔΟΛΟΦΟΝΗΜΕΝΟΙ ΣΤΗ ΘΕΣΣΑΛΟΝΙΚΗ - ΕΓΙΝΕ ΝΕΑ ΔΙΑΔΗΛΩΣΗ ΑΠΕΡΓΩΝ\nΘΕΣΣΑΛΟΝΙΚΗ, 9 του Μάη. (ώρα 7 μ.μ.).-- Παρά τα εξαιρετικά έκτακτα τρομοκρατικά μέτρα της κυβέρνησης, αυτή τη στιγμή συγκροτήθηκε νέα διαδήλωση. Οι διαδηλωτές φωνάζουν: «Θέλουμε ψωμί, εκδίκηση, κάτω η κυβέρνηση».\nΑύριο, επειδή απεργούν και οι τυπογράφοι, καμία εφημερίδα δε θα βγει.\nΚανένας σιδηροδρομικός και τροχιοδρομικός δεν προσήλθε ως τη στιγμή και ούτε θα προσέλθει να δουλέψει.\n30 ΟΙ ΣΚΟΤΩΜΕΝΟΙ\nΣύμφωνα με πληροφορίες απ' τη Θεσσαλονίκη στις 8 η ώρα το βράδυ, οι σκοτωμένοι ανέρχονται στους 30 και στους 200 περίπου οι τραυματισμένοι. Οταν κανείς πάρει υπ' όψει ότι το πρωί ένα μονάχα έφερναν για σκοτωμένο, νοιώθει πως και άλλοι εκτός των 30 θα υπάρχουν.\nΣήμερα στις 4 το απόγευμα στο υπουργείο των Εξωτερικών έγινε σύσκεψη στην οποία πήραν μέρος αντιπρόσωποι της Ενωτικής Γενικής Συνομοσπονδίας, της Γενικής Συνομοσπονδίας, της αντιπροσωπείας της Πανελλαδικής Καπνεργατικής Ομοσπονδίας, των καπνεμπόρων, ο πρωθυπουργός Μεταξάς, οι υπουργοί Εσωτερικών, Γεωργίας, Εθνικής Οικονομίας, ο υφυπουργός του Πολιτικού Γραφείου και οι αρμόδιοι υπάλληλοι των υπουργείων, για το καπνεργατικό ζήτημα. Είναι η ώρα 8.30 και η σύσκεψη συνεχίζεται.